Lelaki direman kes hina Raja Perlis
Oleh NUR NAZLINA NADZARI

23 Mac 2022, 6:05 pm
KANGAR – Seorang lelaki yang didakwa memuat naik hantaran berunsurkan penghinaan terhadap Raja Perlis, Tuanku Syed Sirajuddin Putra Jamalullail di Facebook direman enam hari bermula hari ini.
Suspek berusia 31 tahun dan bekerja sendiri itu tiba di Kompleks Mahkamah Kangar di sini kira-kira pukul 3.41 petang sambil diiringi pegawai penyiasat polis ke bilik reman.
Mahkamah memerintahkan suspek direman sehingga 28 Mac ini bagi membantu siasatan di bawah Seksyen 4(1) Akta Hasutan, Seksyen 505 (c) Kanun Keseksaan dan Seksyen 233 Akta Komunikasi dan Multimedia 1998.
Ketua Polis Daerah Kangar, Superintendan Wari Kiew berkata, suspek ditahan di rumahnya di Tanah Merah, Kelantan kira-kira pukul 10 malam semalam.
Katanya, suspek ditahan selepas pihaknya menerima laporan berhubung kenyataan berunsurkan penghinaan itu terhadap Raja Perlis dan Mufti Perlis, Datuk Dr. Mohd. Asri Zainul Abidin di akaun Facebook menggunakan nama Basri Shah.
“Susulan laporan tersebut, kita telah meminta bantuan polis Kelantan untuk mengesan suspek sebelum dia ditahan di sebuah rumah di Kampung Alor Seloran, Bukit Mas, Tanah Merah, Kelantan,” katanya di sini hari ini. – KOSMO! ONLINE


Air sungai Kedung Pengilon didakwa mujarab rawat penyakit
Oleh KOSMO!

23 Mac 2022, 7:00 pm
JAKARTA – Lubuk sungai yang dikenali sebagai Kedung Pengilon di Kabupaten Kendal dalam wilayah Jawa Tengah dipercayai memiliki air suci yang mampu merawat segala jenis penyakit, lapor portal Solopos.
Kedung adalah istilah dalam bahasa Jawa yang bererti bahagian sungai yang sangat dalam, manakala pengilon dalam bahasa Indonesia bermaksud tempat cermin.
Oleh itu, Kedung Pengilon adalah air yang digunakan untuk pencerminan. Ia dikatakan mempunyai air yang sangat bersih sehingga boleh digunakan sebagai cermin.
Masyarakat setempat juga percaya bahawa air di situ boleh digunakan untuk merawat segala jenis penyakit.
Air ‘mujarab’ itu didakwa berada di bawah air terjun di sebelah kanan Kedung Pengilon Kendal.
Bagaimanapun, untuk mendapatkan manfaat air itu, individu perlu terlebih dahulu meminta izin dengan menziarahi kubur Putera Mintono.

Makam itu terletak di puncak bukit Kedung Pengilon. Menurut penduduk, ramai pelancong mengunjungi makam tersebut terutamanya pada setiap malam Jumaat. – Agensi


Guru prihatin bantu murid yatim dipuji
Oleh HARRITH HISHAM

23 Mac 2022, 5:57 pm
PETALING JAYA – Tindakan seorang guru yang prihatin menyumbangkan satu set lengkap buku latihan kepada seorang pelajar yatim di sekolahnya mendapat perhatian ramai.
Menerusi perkongsian di laman Facebook Cikgu Asraf, dia berkongsi kisah mengenai seorang muridnya yang tidak mempunyai sebarang buku latihan untuk digunakan.
Lebih mengharukan, ketika ditanya mengenai pekerjaan ibu dan bapanya, murid itu memberitahu bahawa bapanya sudah meninggal dunia manakala ibunya pula hanya menjual ulam-ulaman.
“Saya faham situasi ekonomi keluarga ini. Bukan sengaja ibunya tak mahu beli buku latihan tetapi keadaannya buat masa ini tidak begitu mengizinkan.
“Terus saya bergegas ke koperasi untuk beli set lengkap buku latihan untuk murid ini. Selepas tamat sesi persekolahan, saya terus serahkan kepadanya,” katanya dalam satu hantaran semalam.
Dalam pada itu, Cikgu Asrar turut menasihati supaya guru-guru tidak meletakkan label kepada murid yang tidak membawa buku latihan sebagai indvidu yang malas atau bermasalah.

“Kita perlu kenal pasti punca masalah dahulu kerana setiap keluarga mempunyai kisahnya yang tersendiri,” ujarnya.
Susulan daripada itu, rata-rata orang ramai memuji tindakan guru terbabit serta turut mendoakan agar dipermudahkan segala urusannya sebagai pendidik.
“Alhamdulillah. Terbaik Cikgu. Inilah contoh cikgu yang berjiwa pendidik. Moga Allah selalu merahmati cikgu dan luaskan lagi rezeki cikgu,” kata Mohd Khairul.
“Semoga Allah membuka pintu-pintu kebaikan, rahmat dan mengurniakan pahala berpanjangan serta rezeki barakah yang melimpah buat Cikgu Asraf,” ucap Amin.
“Terima kasih Cikgu Asraf kerana menyelami dan memudahkan urusan anak ni. Semoga Allah membalas kebaikan cikgu dengan ganjaran pahala di akhirat,” ujar Azian. -KOSMO! ONLINE


Saingan MotoGP di Malaysia diteruskan
Oleh MUHAMMAD HELMEE RAMLI

23 Mac 2022, 7:27 pm
PEMINAT-PEMINAT Kejuaraan Motosikal Dunia (MotoGP) tempatan boleh menarik nafas lega apabila penganjuran Grand Prix (GP) Malaysia di Litar Antabangsa Sepang (SIC) dilanjutkan sehingga 2024.
Perkara itu disahkan Ketua Pegawai Eksekutif (CEO) Dorna Sports, Carmelo Ezpeleta dalam satu kenyataan yang dikeluarkan hari ini dengan perbincangan untuk meneruskan perjanjian sehingga 2026.
Beliau menyatakan kegembiraan untuk meneruskan penganjuran GP Malaysia ekoran sambutan luar biasa yang diterima setiap kali perlumbaan jentera dua roda itu diadakan di SIC.
“Kami sangat gembira untuk mengesahkan Grand Prix Malaysia akan kekal berada dalam kalendar MotoGP sehingga 2024. Malaysia adalah pasaran utama MotoGP dan kami sentiasa teruja untuk berlumba di Sepang.
“Selepas kembali ke sini untuk ujian pramusim, kami sudah tidak sabar untuk berlumba di Sepang. Satu keadaan yang sangat hebat untuk melihat penyokong kembali membanjiri tempat duduk,” kata Ezpeleta.
Sementara itu, CEO SIC, Azhan Shafriman Hanif turut meluahkan rasa gembira untuk meneruskan penganjuran MotoGP di Sepang selepas tidak menganjurkan perlumbaan itu selama dua tahun akibat pandemik Covid-19.

“Saya berbesar hati kami dapat memeterai perjanjian berhubung lanjutan kontrak dengan Dorna Sports dan terima kasih kepada semua pihak yang menjayakan kerjasama ini.
“Dengan rekod kehadiran yang sentiasa meningkat setiap tahun, kami teruja untuk menerima kembali penonton ke Sepang selepas dua tahun menyepi kerana Covid-19. Menerusi tema #WelcomeHome, kita akan hidupkan semula sukan permotoran antarabangsa,” ujar beliau.
Pada masa sama, Dorna juga menjalinkan kerjasama baharu dengan Petronas yang akan menyaksikan syarikat petroleum negara itu menjadi penaja utama GP Malaysia bermula tahun ini. – KOSMO! ONLINE


Disaman 51 kali dalam masa sehari
Oleh KOSMO!

23 Mac 2022, 5:30 pm
LONDON – Seorang lelaki yang memandu di laluan khas sebuah kawasan kediaman menerima 51 surat saman dalam masa sehari atas kesalahannya dengan jumlah perlu dibayar mencecah £6,000 (RM33,642).
Menurut laporan akhbar Daily Star, John Barret berkata, dia terkejut kerana menerima 51 e-mel saman daripada majlis daerah atas kesalahan sama dan ia dikeluarkan pada hari serupa.
Tambah Barrett, dia sudah melalui jalan tersebut bagi tempoh lima bulan sebelum longgokan saman dikenakan dalam masa yang sama.
“Saya tidak faham mengapa perlu keluarkan sehingga 51 surat saman untuk kesalahan serupa dan pada hari sama sedangkan saya sudah menggunakan laluan itu sejak lima bulan lalu.
“Malah, saya sebenarnya mempunyai permit untuk melalui jalan tersebut, jadi mendapat 51 surat saman adalah sesuatu yang sangat mengarut,” kata Barrett.
Lelaki itu terpaksa membalas setiap e-mel yang diterima untuk mempertikaikan denda itu kerana dia mendakwa Majlis Daerah Hounslow tidak akan melayan respons secara sekali gus.

Bagaimanapun, sehingga kini, dia masih belum menerima sebarang maklum balas daripada majlis itu mengenai saman yang dikenakan ke atasnya. – Agensi


Kurang peruntukan punca belanjawan DBKL alami defisit
Oleh MOHD RASDAN AHMAD

23 Mac 2022, 5:26 pm
KUALA LUMPUR – Belanjawan Dewan Bandaraya Kuala Lumpur (DBKL) telah mengalami defisit selama tiga tahun iaitu 2019, 2021 dan 2022 kerana tekanan kewangan termasuk kekurangan peruntukan dari kerajaan persekutuan.
Menterinya, Datuk Seri Shahidan Kasim berkata, DBKL juga telah memberi beberapa insentif kepada warga kota yang terkesan disebabkan pandemik Covid-19 demi kesejahteraan warga kota walaupun pemberian insentif tersebut telah mengurangkan hasil DBKL.
“Antara insentif yang diberikan adalah pemberian insentif kepada peniaga dan penjaja, insentif kepada penduduk PPR/PA DBKL, bantuan kepada gelandangan, bantuan elaun kepada petugas barisan hadapan serta pembatalan denda lewat cukai taksiran kepada pemilik premis.
“Sumber pendapatan utama DBKL adalah hasil taksiran dan dijangkakan apabila ekonomi bertambah baik, pendapatan melalui cukai taksiran dan caj pembangunan akan turut meningkat,” ujarnya di Dewan Negara hari ini.
Beliau berkata demikian ketika menjawab pertanyaan Senator Datuk Mohd. Hisamudi Yahaya yang ingin tahu langkah-langkah yang telah dan akan diambil bagi menangani isu belanjawan defisit DBKL kerana dari tahun 2018 dengan anggaran hampir RM2 billion telah ditanggung oleh rizab DBKL hingga sekarang.
Jelas Shahidan lagi, ketika ini sumber pendapatan melalui pembayaran sewa hampir mencecah RM100 juta. Dengan pembinaan perumahan Council Home akan meningkatkan lagi pendapatan sewa.

DBKL juga katanya mendapatkan peruntukan yang besar daripada Kementerian Kewangan untuk peruntukan mengurus dan pembangunan.
“Sebagai contoh, Kerajaan pusat pernah memberikan peruntukan mengurus B32 yang tinggi pada 2014 berjumlah RM130 juta dan semakin berkurangan setiap tahun dimana tiada peruntukan diterima pada 2019 dan hanya menerima RM2juta pada tahun 2021.
“Pada masa ini, DBKL terpaksa menggunakan rizab untuk menampung kekurangan peruntukan yang diterima oleh kerana tekanan ekonomi dan juga sumbangan Kerajaan Persekutuan,” katanya.
Katanya, DBKL sentiasa melaksanakan perbelanjaan berhemah dan ‘value for money’ dengan meneruskan projek-projek yang mengutamakan kesejahteraan warga kota.
“Usaha-usaha untuk meningkatkan kutipan hasil terus dilaksanakan bagi menangani belanjawan defisit di masa akan datang,” jelasnya. -KOSMO! ONLINE


Adik berjoget depan bilik hiburkan kakak kena kuarantin
Oleh KOSMO!

23 Mac 2022, 5:45 pm
PETALING JAYA – Gelagat seorang kanak-kanak lelaki yang berjoget di hadapan bilik kakaknya yang sedang menjalani tempoh kuarantin menghiburkan pengguna media sosial.
Menerusi satu hantaran @maminieza di laman TikTok memaparkan keadaan di mana kanak-kanak lelaki itu sedang berjoget sambil kakaknya yang dikuarantin hanya mampu melihat dari jauh di sudut bilik.
Tindakan kanak-kanak itu turut tular di media sosial dan mencuit hati orang ramai.
“Pandai dia joget hiburkan kakak dia, kita pun turut terhibur,” tulis @ismanieza.
“Tahap menganjing kau dik, tunggu akak awak habis kuarantin,” kata @dila ila.
Sementara itu, @Azhar Osman memberitahu kakaknya bernasib baik memiliki adik lelakinya yang pandai menghiburkan hati.

“Kesian kakak dok takut, nasib baik adik ada boleh tolong hiburkan kakak,” ujarnya. – KOSMO! ONLINE


Pusat kuarantin pekerja asing sedia beroperasi
Oleh LUQMAN RIDHWAN MOHAMED NOR

23 Mac 2022, 5:42 pm
PUTRAJAYA – Pusat-pusat kuarantin pekerja asing bertempat di Lembah Klang telahpun dikenal pasti serta bersedia untuk menerima golongan tersebut mengikut piawaian Kementerian Sumber Manusia (KSM).
Menterinya, Datuk Seri M. Saravanan, ia selaras dengan pengumuman beliau sebelum ini bahawa majikan boleh membuat permohonan tempahan slot kuarantin pekerja asing menerusi laman web www.fwcms.com.my.
Katanya, ia boleh dilakukan setelah pekerja warga asing lulus pemeriksaan kesihatan dan dikeluarkan Visa Dengan Rujukan (VDR).
“Selain itu, pekerja warga asing juga perlu mengikuti latihan induksi selama 48 jam selepas ketibaan di Malaysia yang akan dilaksanakan oleh HRD Corporation, salah satu agensi di bawah KSM.
“Ini adalah bagi memberikan penjelasan kepada pekerja warga asing yang baru tiba berhubung hak-hak perburuhan dan mekanisme aduan aspek perburuhan yang telah diwujudkan oleh KSM iaitu aplikasi Working for Workers,” katanya dalam satu kenyataan hari ini.
Menurut Saravanan, perincian mekanisme pelaksanaan bagi latihan induksi tersebut akan diumumkan sedikit masa lagi.

Pada masa sama, beliau menegaskan bahawa Mesyuarat Jemaah Menteri pada 5 November 2021 telah bersetuju bahawa semua aspek pengambilan pekerja asing dari negara sumber menggunakan sistem sedia ada iaitu Sistem Pengurusa Berpusat Pekerja Asing (FWCMS).
Malah, katanya, platfom FWCMS itu juga akan digunakan bagi tujuan pemantauan pekerja warga asing yang tiba di Malaysia selaras dengan SOP Kemasukan Pekerja Asing bagi semua sektor.
“KSM bertanggungjawab dalam kemasukan pekerja asing untuk semua sektor ke negara ini termasuk aspek kuarantin seperti mana keputusan Mesyuarat Jemaah Menteri tersebut.
“Hanya aspek kemasukan seperti pematuhan kepada syarat-syarat Jabatan Imigresen berada di bawah tanggungjawab Kementerian Dalam Negeri,” katanya. – KOSMO! ONLINE


Dua kelompok boleh abaikan pautan janji temu dos penggalak
Oleh PETAH WAZZAN ISKANDAR

23 Mac 2022, 5:35 pm
PUTRAJAYA – Kementerian Kesihatan (KKM) menegaskan dos penggalak Covid-19 hanya diberikan kepada individu dewasa berusia 18 tahun dan ke atas dan tiada dos penggalak kedua atau dos keempat diberikan kepada umum.
Unit MySejahtera dalam satu kenyataan menyebut, terdapat isu teknikal apabila sistem tersebut telah menghantar pautan janji temu untuk dos penggalak kepada remaja iaitu golongan berusia 17 tahun dan ke bawah.
Malah, katanya, ada juga individu dewasa yang sudah pun menerima dos penggalak, turut menerima pautan janji temu untuk dos penggalak.
“Pasukan teknikal MySejahtera sedang memperbetulkan perkara ini dan memohon maaf di atas sebarang kesulitan yang timbul daripada masalah teknikal ini.
“Bagi mengatasi masalah yang berlaku, individu berikut diminta mengabaikan pautan janji temu iaitu ibu bapa atau penjaga kepada remaja berusia 17 tahun dan ke bawah yang menerima pautan janji temu dos penggalak untuk remaja di bawah jagaan.
“Juga individu dewasa yang telah mendapat dos penggalak tetapi masih menerima pautan janji temu baharu,” katanya dalam satu kenyataan hari ini.

Kenyataan itu juga menyebut, sekiranya orang ramai telah membuat janji temu dos penggalak untuk tanggungan mereka atau untuk dos keempat melalui pautan yang dihantar, janji temu tersebut boleh dibatalkan dan tidak perlu hadir ke Pusat Pemberian Vaksin (PPV)
“Malah semua PPV telah dimaklumkan tentang perkara ini serta akan menolak kehadiran remaja untuk dos penggalak dan juga individu yang hadir untuk dos penggalak kedua atau dos keempat,” katanya. – KOSMO! ONLINE


MetMalaysia naik taraf aplikasi RakanMET
23 Mac 2022, 5:55 pm
PETALING JAYA – Jabatan Meteorologi Malaysia (MetMalaysia) menaik taraf aplikasi mudah alih RakanMET sempena Hari Meterologi Sedunia tahun 2022 hari ini.
Ketua Pengarahnya, Muhammad Helmi Abdullah berkata, aplikasi itu merupakan platform perkongsian maklumat cuaca seperti hujan lebat, ribut petir, angin kencang, jerebu, gempa bumi atau bencana.
“Aplikasi ini dibangunkan untuk perkongsian maklumat di antara pengguna dengan MetMalaysia yang berorientasikan perkhidmatan komuniti dan perkongsian pintar. Setiap pelaporan yang dikongsikan adalah berdasarkan tetapan lokasi semasa telefon pengguna melalui Sistem Penentu Kedudukan Global (GPS).
“Selain itu, aplikasi ini turut menyediakan maklumat ramalan cuaca semasa dan maklumat ini tersedia dalam masa 30 minit untuk tempoh sehingga 3 jam,” katanya dalam satu kenyataan di sini hari ini.
Tambahnya, MetMalaysia telah menaik taraf aplikasi tersebut yang dilancarkan pada 23 Mac 2018 kepada aplikasi mudah alih yang lebih mesra pengguna dan boleh dimuat turun ke telefon bimbit masing-masing.
“Maklumat tepat dan sahih berkaitan cuaca dapat dikongsikan bersama-sama dengan seluruh rakyat Malaysia agar lebih peka dan waspada dengan cuaca semasa.

“Aplikasi ini boleh dimuat turun melalui Google Play secara percuma dan turut akan diperluaskan untuk pengguna Apple Store pada bulan April nanti,” ujarnya.
Menurutnya, Hari Meteorologi Sedunia disambut pada 23 Mac setiap tahun oleh seluruh komuniti meteorologi di 193 buah negara anggota Pertubuhan Meteorologi Sedunia (WMO), termasuk Malaysia. -KOSMO! ONLINE


JIPS siasat OKT dadah mati mengejut dalam lokap
23 Mac 2022, 5:51 pm
PETALING JAYA – Polis Diraja Malaysia (PDRM) mengesahkan berlaku kematian mengejut membabitkan orang kena tahan (OKT) dalam lokap Ibu Pejabat Polis Daerah (IPD) Seberang Perai Selatan, Pulau Pinang hari ini.
Timbalan Pengarah (Pematuhan Standard) Jabatan Integriti dan Pematuhan Standard (JIPS) Bukit Aman, Datuk Allaudeen Abdul Majid berkata, pihak JIPS telah menerima satu laporan berkaitan kes kematian OKT pada pukul 7.30 pagi.
“OKT berkenaan merupakan seorang lelaki tempatan berusia 59 tahun yang ditahan dibawah Seksyen 12 (3) Akta Dadah Berbahaya 1952 dan Seksyen 15 (1)(A) Akta yang sama.
“Berdasarkan rekod, OKT tersebut telah ditahan kelmarin dan sepatutnya direman hari ini di mahkamah,” ujarnya dalam kenyataan sebentar tadi.
Menurutnya, Unit Siasatan Jenayah dan Kematian Dalam Tahanan (USJKT) akan menjalankan siasatan lanjut berkaitan kes ini. – KOSMO! ONLINE


Suami isteri ditahan reman bocorkan tender LLM
Oleh MOHD. HUSNI MOHD. NOOR

23 Mac 2022, 5:47 pm
PUTRAJAYA – Sepasang suami isteri ditahan reman lima hari bermula hari ini bagi membantu siasatan kes bocorkan maklumat tender Lembaga Lebuhraya Malaysia (LLM) bernilai lebih RM1.2 juta.
Perintah tahanan reman dikeluarkan Majistret Tuan Shah Wira Abdul Halim di Mahkamah Majistret Putrajaya selepas membenarkan permohonan Suruhanjaya Pencegahan Rasuah Malaysia (SPRM).
Sumber berkata, kedua-dua suspek berusia 44 dan 42 tahun itu ditahan SPRM petang semalam selepas hadir memberi keterangan.
Menurutnya, suspek wanita yang juga seorang pengarah dikatakan terbabit dalam pemilihan kontrak LLM.
“Suspek wanita itu juga dipercayai membocorkan maklumat tender bernilai RM1.2 juta kepada suaminya sebagai balasan syarikat milik suaminya.
“Difahamkan, syarikat suaminya pernah dilantik sebagai sub kontraktor kepada satu lagi syarikat yang berjaya mendapat projek berkaitan sistem elektronik pada tahun 2020,” katanya.

Katanya, Kedua-dua mereka ditahan di bawah Seksyen 23 Akta SPRM 2009. – KOSMO! ONLINE


KPDNHEP rampas set alatan karaoke
Oleh ISWAN SHAFIQ ISA

23 Mac 2022, 5:39 pm
SEBERANG PERAI – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang merampas pelbagai peralatan elektronik khususnya berkaitan hiburan dalam dua serbuan berasingan di Bukit Mertajam di sini semalam.
Pengarahnya, Mohd. Ridzuan Ab. Ghapar berkata, serbuan kira-kira pukul 4 petang itu dilakukan dengan kerjasama wakil Persatuan Industri Rakaman Malaysia (RIM) selepas menerima aduan daripada wakil pemilik hak cipta.
Katanya hasil pemeriksaan terhadap premis di Jalan Perusahaan Juru Autocity dan Jalan Icon City itu mendapati, dalam milikannya terdapat set karaoke yang mengandungi salinan langgaran yang digunakan bagi tujuan perniagaan.
“Pegawai serbuan kemudian menyita sebanyak dua unit set karaoke, dua unit amplifier, dua unit televisyen, empat unit speaker serta enam unit mikrofon yang dianggarkan bernilai kira-kira RM140,000 untuk siasatan lanjut,” katanya dalam satu kenyataan hari ini.
Kes berkenaan disiasat mengikut Akta Hak Cipta 1987.
Sementara itu, Mohd. Ridzuan berkata, pihaknya mengingatkan mana-mana pihak yang menggunakan karya hak cipta bagi aktiviti perniagaan supaya memohon kelulusan daripada pemilik karya hak cipta bagi mengelakkan daripada dikenakan tindakan undang-undang. – KOSMO! ONLINE


Masjid, surau di Perak boleh solat tanpa penjarakan fizikal
Oleh SHAMSUL KAMAL AMARUDIN

23 Mac 2022, 5:30 pm
IPOH – Semua masjid dan surau di Perak dibenar melaksanakan solat tanpa penjarakan fizikal bermula dengan solat Subuh pada 1 April ini.
Bermula tarikh tersebut, solat Jumaat hanya boleh dilaksanakan di masjid dan surau diri Jumaat sahaja, bukannya di semua surau seperti sekarang.
Sultan Perak, Sultan Nazrin Muizzuddin Shah bertitah, bilangan jemaah yang dibenarkan pula ialah mengikut keluasan ruang masjid atau surau.
“Bagi pelajar asrama, pihak pengurusan diberikan budi bicara boleh mengadakan solat Jumaat dalam surau, bangunan atau kawasan institusi masing-masing,” titah baginda.
Baginda bertitah demikian pada Sesi Sembah Taklimat Aktiviti Masjid dan Surau di Perak Fasa Peralihan ke Endemik di Bilik Gerakan Negeri, Bangunan Setiausaha Kerajaan Negeri di sini hari ini.
Menurut Sultan Nazrin, untuk solat tarawih sepanjang Ramadan ini, jawatankuasa dan pegawai masjid dibenarkan menggunakan budi bicara menentukan bilangan rakaat solat.

Jelas Baginda, ia boleh dilakukan atas pertimbangan meminimumkan risiko jangkitan dalam tempoh peralihan ini. Tazkirah yang dibenarkan selepas solat witir sepanjang Ramadan pula tidak melebihi 30 minit.
“Program qiamullail dan iktikaf pada waktu malam di masjid dan surau dibenarkan dengan mengambil langkah-langkah pencegahan jangkitan berpandukan nasihat Jabatan Kesihatan.
“Tadarus al-Quran, kuliah dan kelas pengajian juga dibenarkan di masjid dan surau,” titah baginda.
Baginda juga bertitah, hidangan berbuka iftar, moreh dan sahur di masjid atau surau pula dibolehkan dengan penyediaan makanan bungkus sahaja.
Dalam perkembangan lain, Sultan Nazrin maklum mengenai peratusan rakyat Perak yang menerima suntikan dos penggalak masih rendah terutama dalam kalangan penduduk di luar bandar.
Justeru, Baginda menitahkan Orang Besar Jajahan dan pegawai agama daerah berperanan aktif menyedarkan rakyat mengenai kepentingan imuniti untuk menangani wabak Covid-19. – KOSMO! ONLINE


Jual TVBox tidak diperakui, peniaga didenda RM4,000
Oleh NUZULSHAM SHAMSUDDIN

23 Mac 2022, 5:09 pm
KUALA LUMPUR – Gara-gara menjual Android TVBox yang tidak diperakui Suruhanjaya Komunikasi dan Multimedia (SKMM) dua tahun lalu, seorang peniaga didenda RM4,000 oleh Mahkamah Sesyen di sini hari ini.
Hakim M.M Edwin Paramjothy menjatuhkan hukuman itu terhadap Khor Ooi Heong, 42, selaku Orang Kena Saman (OKS) selepas lelaki itu mengaku bersalah atas pertuduhan yang disabitkan.
Sekiranya OKS gagal membayar denda itu, dia boleh dipenjara selama enam bulan dan OKS membayar denda berkenaan.
Mengikut pertuduhan, Ooi Heong yang berniaga atas nama Wellbao Trading telah ada dalam milikkannya dengan tujuan menjual kelengkapan komunikasi yang tidak diperakui sebagaimana yang dikehendaki oleh Peraturan-Peraturan Komunikasi dan Multimedia (Standard Teknik) 2000 iaitu tiga unit Android TVBox Jenama Tian Mau.
Kesalahan itu dilakukan di sebuah premis di Jalan Loke Yew di sini pukul 11.40 pagi pada 9 Julai 2020 yang mana kesalahan tersebut didakwa bawah Peraturan 16(1)(b) Peraturan-Peraturan Komunikasi dan Multimedia (Standard Teknik) 2000 yang dibaca bersama Peraturan 16(3) Peraturan-Peraturan sama yang boleh dihukum di bawah Peraturan 37 Peraturan-Peraturan sama.
Hukuman bagi kesalahan itu memperuntukkan denda maksimum RM100,000 atau penjara maksimum enam bulan atau kedua-duanya sekali.

Terdahulu Ooi Heong yang tidak diwakili peguam memohon mahkamah mengenakan denda yang rendah dengan alasan mempunyai tanggungan dua anak dan isterinya juga tidak bekerja.
“Anak pertama saya mempunyai penyakit kanser, sepanjang siasatan dijalankan saya memberikan kerjasama yang baik kepada pihak berkuasa,” kata OKS.
Ketika prosiding pendakwaan yang diwakili Pegawai Pendakwa daripada SKMM Malaysia Nur Nazhzilah Mohammad Hashim memohon mahkamah menjatuhkan hukuman setimpal bersifat pengajaran terhadap OKS dengan mengambil kira faktor kepentingan awam. – KOSMO! ONLINE


Harga petrol RON97 turun 17 sen
Oleh LUQMAN RIDHWAN MOHAMED NOR

23 Mac 2022, 5:15 pm
PUTRAJAYA – Harga runcit petrol RON97 mencatatkan penurunan sebanyak 17 sen minggu ini apabila ia dijual RM3.83 seliter berkuat kuasa esok sehingga 30 Mac depan.
Kementerian Kewangan (MOF) dalam satu kenyataan berkata, harga runcit bagi petrol RON95 dan diesel kekal masing-masing pada paras RM2.05 seliter dan RM2.15 seliter.
Katanya, kerajaan mengekalkan harga siling petrol RON95 dan diesel bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – KOSMO! ONLINE


Mamat Khalid ‘pergi’ bawa sekali watak Husin – Awie
Oleh DIYANATUL ATIQAH ZAKARYA

23 Mac 2022, 4:48 pm
MELAKA – Pelakon dan penyanyi rock tanah air, Datuk Awie mengakui watak Husin yang dimainkannya dalam francais Kampong Pisang termasuk filem dan siri karya Allahyarham Mamat Khalid telah hilang setelah pemergian pengarah tersohor itu, tahun lalu.
Katanya, setakat ini dia masih belum menemui mana-mana pengarah yang memiliki pemikiran dan idea bersifat komik seperti Allahyarham.
“Dia (Mamat Khalid) pergi membawa bersama watak Husin, kalau tidak ada penerajui utama watak-watak ini, maka tidak ada sentuhan itu lagi.
“Saya tidak nampak pengarah mana yang boleh buat, kalau kata anak dia..ia adalah dua benda yang berbeza, saya tidak nampaklah,” katanya.
Beliau berkata demikian ketika ditanya mengenai perancangan lakonannya sebagai Husin dalam siri popular filem komedi Kampong Pisang pada sidang akhbar Showcase Raikan Cinta Ramadan Wings di Lacrista Hotel, di sini, semalam.
Mengulas lanjut, beliau berkata, bagaimanapun dia bersedia memberi peluang kepada mana-mana pengarah yang berani untuk mencuba menghidupkan kembali watak itu.

“Tapi tak tahulah kalau ada yang berani nak mencuba, saya akan melihatkan cara pengarahan macam mana, jangan kami yang penat director senyum sahaja.
“Mamat punya sentuhan itu lain, dia mengarah serius tapi watak saya bawa sebenarnya kelakar, dia twist macam tu..dia memang susah nak baca Mamat Khalid ni..nak dapat pengarah macam tu, dia kena gila dulu,” katanya.
Dalam pada itu, ditanya mengenai adakah beliau akan mengarahkan sendiri watak Husin menerusi syarikat produksinya, Awie hanya membalas dengan nada bergurau.
“Insya-Allah, tunggu arahan pertama saya,” katanya.
Terdahulu, Awie yang memegang watak Husin tampil dalam lapan filem ciptaan Mamat Khalid iaitu Zombi Kampong Pisang, Hantu Kak Limah Balik Rumah, Husin, Mon & Jin Pakai Toncit, Zombi Kilang Biskut, Hantu Kak Limah, Kampong Pisang Bersiri-Siri dan Kampong Pisang Musikal Raya Istimewa.


1,290 pasangan Islam Terengganu bercerai tahun lalu
Oleh MOHD AZLI ADLAN

23 Mac 2022, 5:25 pm
KUALA TERENGGANU – Sebanyak 1,290 kes penceraian dalam kalangan Islam direkodkan di Terengganu pada tahun lalu.
Pengerusi Jawatankuasa Pembangunan Insan, Dakwah dan Penerangan Terengganu, Mohd. Nor Hamzah berkata, lebih 53 peratus daripada kes penceraian berkenaan berpunca daripada lemah didikan agama dan sikap tidak bertanggungjawab.
“Berdasarkan rekod Bahagian Undang-Undang Keluarga, Jabatan Hal Ehwal Agama Terengganu (JHEAT), ia merupakan punca penceraian sebanyak 685 daripada 1,290 kes penceraian direkodkan di negeri ini pada tahun lalu.
“Punca penceraian lain ialah masalah komunikasi (187 kes), campur tangan pihak ketiga (174 kes) dan akhlak (115 kes),” katanya pada Sidang Dewan Undangan Negeri (DUN) Terengganu di sini hari ini.
Beliau berkata demikian sewaktu menjawab soalan lisan Maliaman Kassim (Pas-Ajil).
Mohd. Nor (Pas – Bukit Payong) menambah, faktor penceraian pasangan Islam di Terengganu sepanjang tahun 2021 ialah ekonomi (83 kes), kesihatan (24 kes), seksual (14 kes) dan budaya dan kerjaya masing-masing empat kes.

Beliau berkata, perkembangan itu amat membimbangkan dan kerajaan negeri Terengganu telah melaksanakan beberapa program bagi mengawalnya.
“Selain kursus pra perkahwinan, kita juga menganjurkan kursus pasca perkahwinan kepada pasangan sasaran.
“Tiga fasa kursus pasca perkahwinan yang dianjurkan iaitu Sehati Sejiwa untuk pasangan yang sudah berkahwin enam hingga 10 tahun, Semarak Kasih (11 hingga 20 tahun) dan Syurga Cinta (21 tahun ke atas),” katanya. – KOSMO! ONLINE


Solat rapat saf Pulau Pinang 1 April
Oleh SAFINA RAMLI

23 Mac 2022, 5:20 pm
GEORGE TOWN – Umat Islam di Pulau Pinang menerima ‘hadiah’ istimewa menjelang Ramadan apabila pelaksanaan solat berjemaah secara merapatkan saf di surau dan masjid seluruh negeri ini dibenarkan bermula 1 April ini.
Timbalan Ketua Menteri 1, Datuk Ahmad Zakiyuddin Abdul Rahman berkata, selain kebenaran untuk merapatkan saf, aktiviti tadarus al-Quran dan qiamullail di semua masjid serta surau sepanjang bulan Ramadan nanti juga dibenarkan dengan pemantauan pihak pengurusan masjid dan surau.
“Solat tarawih pula dibenarkan sehingga 20 rakaat dan kelonggaran untuk membenarkan kanak-kanak berusia 12 tahun ke bawah turut menunaikan solat tarawih turut diberikan.
“Bagi majlis berbuka puasa dan moreh pula ia mesti dijalankan mengikut kesesuaian SOP, malah bagi kapasiti anggota jemaah pula adalah berdasarkan keluasan ruang dalam masjid atau surau,” katanya selepas merasmikan Multaqa Murabbi Ummah peringkat Pulau Pinang, di sini hari ini.
Sebelum ini pada 8 Mac lalu, Perdana Menteri, Datuk Seri Ismail Sabri Yaakob mengumumkan bahawa aktiviti solat jemaah di masjid, surau atau upacara sembahyang di rumah ibadat selain Islam boleh dilaksanakan tanpa penjarakan fizikal bermula 1 April ini.
Ahmad Zakiyuddin yang juga Yang Dipertua Majlis Agama Islam Negeri Pulau Pinang berkata, ketetapan menggunapakai prosedur operasi standard (SOP) yang ditetapkan di peringkat Pusat berhubung solat berjemaah tanpa penjarakan fizikal itu dibuat selepas pihaknya mengadakan perbincangan hari ini.

“Bagaimanapun, jemaah diingatkan agar mematuhi SOP yang ditetapkan dan perlu membawa sejadah sendiri,” katanya. – KOSMO! ONLINE


KUSKOP sasar 200 koperasi masjid tahun ini
Oleh ALWANI ZAFIRAH

23 Mac 2022, 5:05 pm
KUALA LUMPUR – Sebanyak 200 unit koperasi masjid disasarkan pada tahun 2022 melibatkan lebih 6,000 buah masjid di Malaysia.
Menteri Pembangunan Usahawan dan Koperasi (KUSKOP), Tan Sri Noh Omar berkata, setakat ini hanya terdapat 400 koperasi masjid telah berdaftar dan diwujudkan di negara ini.
“Kami menyasarkan 10 peratus lagi peningkatan tahun ini bagi jumlah koperasi masjid melibatkan 200 unit koperasi yang baharu.
“Selain itu, setiap koperasi baharu yang berdaftar, boleh memohon Pembiayaan Permulaan Pertama (SuFi-1) tanpa cagaran sehingga maksimim RM100,000 yang mana kadar keuntungan yang dikenakan juga amat rendah iaitu sebanyak 1% sahaja,” katanya.
Beliau berkata demikian ketika berucap di Majlis Pelancaran WCB di Kuala Lumpur hari ini.
Sementara itu, Noh turut memaklumkan pihak WCB boleh memohon peruntukan dana sehingga RM10 juta yang telah disediakan oleh Suruhanjaya Koperasi Malaysia (SKM) di bawah SuFi-1.

“Adalah menjadi harapan saya dan pihak kerajaan untuk melihat organisasi seperti WCB untuk sentiasa menyediakan perkhidmatan atau produk yang inovatif kepada pengguna,” ujarnya.
Disamping itu, beliau menyarankan kepada pengurusan koperasi tersebut untuk tidak ketinggalan mengikut trend ‘financial revolution’ yang menggunakan teknologi digital dalam memperkenalkan produk kewangan. – KOSMO! ONLINE


12 negeri dijangka alami cuaca buruk malam ini
23 Mac 2022, 4:44 pm
PETALING JAYA – Amaran ribut petir, hujan lebat dan angin kencang dijangka melanda beberapa kawasan di 12 buah negeri sehingga pukul 7 malam nanti.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan seluruh negeri Perlis dan Pulau Pinang manakala beberapa kawasan di negeri Kedah, Perak, Kelantan, Terengganu, Pahang, Negeri Sembilan, Melaka, Johor, Sarawak serta Sabah.
“Di Kedah melibatkan kawasan Kubang Pasu, Kota Setar, Pokok Sena, Yan, Pendang, Kuala Muda, Sik, Baling, Kulim dan Bandar Baharu manakala di Perak pula di Kerian, Larut, Matang Dan Selama, Hulu Perak, Kuala Kangsar, Manjung, Kinta, Perak Tengah, Kampar, Batang Padang dan Muallim.
“Bagi negeri Kelantan kawasan yang terjejas di Machang, Pasir Puteh dan Kuala Krai manakala di Terengganu di Besut dan Setiu sementara negeri Pahang di kawasan Tanah Tinggi Cameron, Lipis, Raub, Bentong, Bera, Pekan dan Rompin,” katanya di sini hari ini.
Tambah MetMalaysia, cuaca tidak menentu di Negeri Sembilan di kawasan Jelebu, Seremban, Kuala Pilah, Jempol dan Tampin manakala di Melaka di Jasin sementara di Johor pula di kawasan Tangkak, Muar, Batu Pahat, Kluang, Mersing dan Kota Tinggi.
“Di Sarawak pula melibatkan kawasan Limbang (Lawas) sementara di Sabah pula meliputi kawasan Pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat (Papar, Penampang, Kota Kinabalu, Tuaran dan Ranau) dan Kudat (Kota Marudu),” ujarnya.

Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya – KOSMO! ONLINE


Bekas CEO Sapura terima gaji lebih RM17 juta setahun
23 Mac 2022, 5:02 pm
PETALING JAYA – Persatuan Pengguna Islam Malaysia (PPIM) memandang serius apabila didedahkan bekas Ketua Pegawai Eksekutif (CEO) Sapura Energy Bhd. meraih gaji sebanyak lebih RM17 juta setahun.
Menerusi satu kenyataan yang dikeluarkan PPIM berkata, PPIM mendesak kerajaan supaya memandang serius akan gejala kurang sihat itu.
“Seseorang yang konon punya bakat memperdagangkan wang pelaburan rakyat, dibayar gaji yang melangit, tetapi akhirnya rugi. Kerugian tersebut pula sering di ‘bailout’, sekali lagi menggunakan wang rakyat.
“Mungkin jumlah gaji yang diterimanya mempunyai justifikasi tersendiri, tetapi nyata ia sesuatu yang tidak menunjukkan akauntabiliti dan tanggungjawab apabila tiba-tiba wang rakyat, wang kumpulan titik peluh rakyat seolah-olah dipersia-siakan,” katanya di sini hari ini.
Tambahnya, apakah menjadi satu dosa besar bagi seorang Perdana Menteri mengumumkan gaji minima sebanyak RM1,500 sebulan walhal rakyat harus menerima hakikat bahawa ada individu di negara yang mampu meraih gaji sebanyak lebih RM17 juta setahun.
Menurutnya, amat mengejutkan apabila syarikat Sapura sebuah konglomerat minyak dan gas antara terbesar di rantau ini diancam bankrap setelah mencatatkan kerugian sebanyak RM8.9 bilion tahun lepas.

“Akibat kerugian dan kemungkinan tindakan kebankarapan itu, badan-badan pelaburan kerajaan seperti Permodalan Nasional Berhad (PNB), Kumpulan Wang Simpanan Pekerja (KWSP) juga akan terjejas secara langsung. Sekiranya Sapura Energy jatuh bankrap, 10.6 juta pelabur Amanah Saham Bumiputera akan mengalami kerugian langsung sebanyak RM4 bilion.
“Di samping itu, PNB dan KWSP serta lain-lain tabung Amanah juga akan berdepan kemungkinan kerugian langsung berikutan hutang mereka dengan bank-bank tempatan seperti Maybank yang mana PNB juga memiliki 50 peratus daripada sahamnya,” ujarnya. – KOSMO! ONLINE


Masjid, surau boleh laksana pelbagai aktiviti dengan penjarakkan fizikal
Oleh NOR AINNA HAMZAH

23 Mac 2022, 5:24 pm
SEREMBAN – Semua masjid dan surau di negeri ini dibenarkan untuk melaksanakan pelbagai aktiviti bermula 1 April ini, bagi mengimarahkan masjid namun harus kekal mematuhi prosedur operasi standard (SOP) penjarakkan fizikal.
Menteri Besar, Datuk Seri Aminuddin Harun berkata, SOP berkenaan diambil selaras dengan permulaan Fasa Peralihan Endemik di seluruh negara bermula pada tarikh tersebut.
Menurutnya, penjarakan fizikal ketika mendirikan apa-apa bentuk solat berjemaah dan wirid di semua masjid dan surau di negeri ini adalah mengikut aturan sejadah bersaiz besar (2 kaki lebar x 4 kaki panjang).
“Selain semasa mendirikan solat dan wirid, jemaah hendaklah sentiasa menjaga penjarakan fizikal satu satu meter seperti biasa,” katanya dalam satu kenyataan hari ini.
Ujar Aminuddin lagi, aktiviti pengajian ilmu seperti kelas takmir, kuliyah, tazkirah atau ceramah dibenarkan secara bersemuka dengan menjaga penjarakan fizikal.
Menurutnya, aktiviti qiamullail, tadarus, iktikaf serta program komuniti seperti penyampaian bantuan atau sumbangan, majlis berbuka puasa dan seumpamanya juga dibenarkan dengan menjaga penjarakan fizikal.

“Takbir hari raya di masjid, surau dan takbir dari rumah ke rumah dibenarkan dengan menjaga penjarakan fizikal serta mematuhi SOP yang sedang berkuatkuasa.
“Aktiviti sosial seperti kenduri kahwin, majlis sambutan hari kebesaran Islam, program komuniti seperti gotong royong dan seumpamanya dibenarkan dengan menjaga penjarakan fizikal,” katanya.
Sementara itu, Aminuddin menegaskan jemaah yang dibenarkan adalah lelaki, wanita dan kanak-kanak yang telah menerima vaksin baik warganegara, bukan warganegara dan penduduk tetap (PR) serta sihat tubuh badan, tiada gejala seperti demam, batuk, selsema atau sebagainya.
Menurutnya, jemaah diwajibkan untuk mengimbas QR Code MySejahtera, memakai pelitup muka dan membawa sejadah bersaiz besar.


Rusia akan guna senjata nuklear jika negara diancam
Oleh KOSMO!

23 Mac 2022, 4:31 pm
MOSCOW – Jurucakap Kremlin, Dmitry Peskov memaklumkan Rusia hanya akan menggunakan senjata nuklear sekiranya kewujudan mereka sebagai sebuah kerajaan diancam, lapor portal MailOnline, semalam.
Kenyataan itu dikeluarkan selepas Barat meluahkan kebimbangan konflik Rusia-Ukraine yang sudah berlarutan hampir sebulan boleh meningkat kepada perang nuklear berskala penuh.
“Kami mempunyai konsep keselamatan domestik dan ia adalah terbuka untuk pengetahuan awam. Anda boleh membaca semua sebab sekiranya penggunaan senjata nuklear akan dilaksanakan.
“Teks itu jelas menyebut bahawa penggunaan senjata nuklear adalah di dalam situasi sekiranya kewujudan Rusia diancam dan tiada sebab lain,” ujar Peskov.
Kenyataan Peskov itu dibuat selepas ditemubual oleh penyiar veteran CNN, Christiane Amanpour yang mendesaknya dengan soalan sama ada beliau yakin atau tidak bahawa Presiden Vladimir Putin tidak akan menggunakan pilihan nuklear dalam konteks Ukraine.
Peskov yang merupakan sekutu lama Putin, tidak menjelaskan secara terperinci mengenai apa yang dianggap sebagai ancaman yang wujud.

Walaupun kemungkinan untuk Barat menyerang Rusia adalah sangat rendah, Kremlin telah menuntut pakatan Pertubuhan Perjanjian Atlantik Utara (NATO) menarik balik tentera dari sempadan timurnya dan menafikan permintaan Ukraine menyertai organisasi itu. – Agensi


Finas, UPSI jalin kerjasama anjur FFVPM
Oleh MOHD RASDAN AHMAD

23 Mac 2022, 3:48 pm
PETALING JAYA – Perbadanan Kemajuan Filem Nasional Malaysia (Finas) bakal bekerjasama dengan Universiti Pendidikan Sultan Idris (UPSI) bagi menganjurkan Festival Filem dan Video Pelajar Malaysia (FFVPM) pada Ogos nanti.
Ketua Pegawai Eksekutif Finas, Prof Dr. Md. Nasir Ibrahim berkata, kerjasama UPSI dan Finas dalam penganjuran FFVPM bertujuan mencungkil bakat pelajar dalam bidang kesenian selain membina jalinan kerjasama dan pertukaran pandangan sesama pelajar universiti awam dan industri.
“FFVPM adalah inisiatif bagi menggalak dan menghargai bakat kreatif dalam kalangan pelajar institusi pengajian tinggi awam dan swasta terutamanya mereka yang terbabit dalam bidang kandungan kreatif.
“Finas turut memperuntukkan kos RM100,000 untuk tujuan penganjuran FFVPM selain menawarkan dana Geran Penerbitan berjumlah RM100,000,” jelasnya melalui satu kenyataan hari ini.
FFVPM menyaksikan hadiah bagi beberapa kategori termasuklah Filem Pendek Terbaik, Filem Dokumentari Terbaik, Filem Animasi Terbaik, Filem Iklan Terbaik, Filem dan Video Eksprimen Terbaik serta Skrip Terbaik.
Bukan itu sahaja, terdapat beberapa kategori lain turt dipertandingkan termasuk Kostum Terbaik, Sinematografi Terbaik, Muzik Terbaik, Grafik Terbaik, Video Klip Terbaik, Pengarah Harapan, Penyunting Terbaik, Penataan Seni Terbaik, serta Penataan Bunyi Terbaik.

Peserta yang menang berpeluang menerima hadiah berupa trofi, wang tunai, Geran Dana Kandungan Digital, serta Sijil Penyertaan.
Dalam pada itu, Naib Canselor UPSI, Prof. Datuk Dr. Md. Amin Md. Taff turut menganggap kerjasama itu penting dalam melahirkan mahasiswa universiti yang versatil dan berketerampilan sebelum mereka melangkah keluar meninggalkan universiti.
“Industri kandungan kreatif hari ini dilihat mampu menjana pendapatan kepada graduan yang memanfaatkan bakat dan idea yang diperolehi mereka setiap hari.
“UPSI menyambut baik kerjasama yang ditawarkan oleh Finas dan mahasiswa UPSI yang kreatif perlu mengambil peluang menyertai FFVPM,” katanya. -KOSMO! ONLINE


60 buah rumah rosak dibadai ribut di Jengka
Oleh SALEHUDIN MAT RASAD

23 Mac 2022, 3:18 pm
MARAN – Kira-kira 60 buah rumah dan beberapa kemudahan awam di Felda Jengka 6 dan Felda Jengka 7 di sini rosak akibat dibadai ribut petang semalam.
Kejadian angin kuat disertai hujan lebat selama 30 minit bermula kira-kira pukul 6.30 petang itu turut menyebabkan berlaku runtuhan di jalan utama ke Felda Jengka 6 yang hanya boleh dilalui oleh motosikal pada masa ini.
Pengerusi Jawatankuasa Pembangunan dan Keselamatan Kampung (JPKK) Felda Jengka 6, Saharudin Lela, 64, berkata, sebanyak 10 buah rumah di tanah rancangan berkenaan terjejas teruk apabila atap diterbangkan angin.
“Kejadian yang berlaku begitu pantas ini amat mengejutkan penduduk yang hanya mampu lari menyelamatkan diri dan ahli keluarga masing-masing.
“Bagaimanapun tiada kecederaan dan kemalangan jiwa dilaporkan dalam kejadian itu dan jumlah kerugian masih belum ditafsirkan,” katanya di sini hari ini.
Tambahnya proses penyelenggaraan jalan sedang  dilakukan Roadcare Maran manakala penilaian kerosakan sedang dilakukan oleh pihak Jabatan Kebajikan Masyarakat (JKM), Felda dan agensi berkaitan.

Dalam pada itu Pengerusi JPKK Felda Jengka 7, Ahmad Zubir Abdul Rahim,64, berkata, sebanyak lima buah rumah rosak termasuk sebuah rumah dihempap sebatang pokok di felda berkenaan.
Katanya kejadian berkenaan amat mengejutkan kerana angin ribut yang diikuti hujan lebat turut menurunkan `hujan batu` yang tidak pernah berlaku di kawasan tersebut.
“Turut rosak dalam kejadian itu adalah bangunan awam seperti sekolah agama rakyat, garaj masjid, sekolah, balai raya, kedai D’ Mart, kubah masjid dan lain-lain,” katanya. – KOSMO! ONLINE


TDM lepas dua aset syarikat perladangan di Indonesia
Oleh MOHD AZLI ADLAN

23 Mac 2022, 4:01 pm
KUALA TERENGGANU – Kumpulan TDM Berhad (TDM) melepaskan pegangannya terhadap dua syarikat perladangan kelapa sawit, PT Rafi Kamajaya Abadi (RKA) dan PT Sawit Rezki Abadi (SRA) yang terletak di Indonesia.
Pengerusi TDM, Datuk Raja Idris Raja Kamaruddin berkata, firma tersebut yang merupakan anak syarikat kerajaan negeri Terengganu telah menerima tawaran pengambilalihan daripada sebuah syarikat tempatan, Ikhasas Sdn. Bhd. (Ikhasas).
Beliau berkata, Ikhasas menawarkan untuk memiliki RKA dan SRA dengan nilai pembelian RM115 juta.
“Ikhasas bersetuju untuk membayar deposit pendahuluan sebanyak RM2.3 juta. Syarat tertentu perlu dipenuhi kedua-dua pihak sebelum pembelian dimuktamadkan dalam tempoh seawal enam bulan.
“Rundingan secara eksklusif dalam dilakukan antara TDM dan Ikhasas akan berlangsung sepanjang tempoh berkenaan,” katanya dalam satu kenyataan di sini hari ini.
Raja Idris berkata, tawaran Ikhasas itu membolehkan TDM menyelaraskan aktiviti perniagaan dan menumpukan tenaga serta sumber syarikat terhadap perusahaan yang lebih berdaya maju.

Jelas beliau, RKA dan SRA milik TDM yang masing-masing telah menjana kerugian sejak ditubuhkan akan dilupuskan pada harga RM115 juta.
“Kedua-dua syarikat itu dijangka tidak mampu menjana keuntungan pada masa terdekat dan turut diklasifikasikan sebagai aset dipegang untuk jualan sejak tahun 2019,” katanya. – KOSMO! ONLINE


Vicha menangis suami dituduh ‘scammer’
Oleh HANISAH SELAMAT

23 Mac 2022, 3:08 pm
PETALING JAYA: Pelawak dan pelakon asal Indonesia, Vicha hanya mampu menangis berdepan tuduhan netizen yang mendakwa suaminya sebagai ‘scammer’ gara-gara salah faham terhadap kenyataan dikeluarkan sebuah portal.
Katanya, susulan kononnya dia mengatakan lelaki Melayu penipu turut membuatkan ramai mengirimkan mesej langsung (DM) dengan rata-rata mendesaknya pulang ke kampung atau mengikut suami kembali ke Nigeria.
“Saya menangis sebaik dapat tahu pasal tuduhan mengatakan suami saya seorang ‘scammer’. Apa salah dia? Tak cukup dengan itu laman sosial saya pun dihujani amaran termasuk saya dikatakan tak kenang budi hingga ada yang menghalau kami.
“Saya tak pernah cakap pun lelaki Melayu penipu kerana ketika ditanya mengenai cinta saya akui pernah berkawan dengan lima lelaki Melayu tetapi akhirnya berjodohan dengan lelaki Nigeria. Kita tak pilih jodoh, semua ini ketentuan Allah.
“Macam bercerita dengan kawan, saya jujur maklumkan daripada lima perhubungan tersebut saya dicurangi, ada yang kantoi depan mata dan seorang itu pula sangka saya berduit tetapi sebenarnya saya pun susah.
“Jadi saya terkejut sebab beberapa hari selepas itu ada kawan bagitau mengenai paparan tajuk sebuah portal saya cakap lelaki Melayu penipu. Berita macam tu buat orang salah faham dan tuduh saya sedangkan ia bukan seperti disangka,” katanya kepada Kosmo! Online.

Terdahulu, pemilik nama sebenar Refika Novianti Faturohman itu mendedahkan sudah tiga tahun mendirikan rumahtangga dengan lelaki Nigeria dikenali sebagai Johnson dan dikurniakan seorang anak lelaki, Michael.
Selain Michael, Vicha juga mempunyai tiga anak perempuan yang tinggal di Indonesia hasil perkahwinan terdahulunya iaitu Aurael Angelina Khezya, Listya Arum Tresnasih dan Michelle Averina Chalista.
Luah Vicha lagi yang menempa nama di Malaysia menerusi Raja Lawak 2011, hakikatnya mereka menjadi mangsa skeptikal berikutan status suami sebagai warga asing dari Nigeria.
Katanya, apa yang dibimbangi selama ini menjadi kenyataan, namun paling dirisaukan adalah perasaan anak-anaknya di kampung serta keluarga mentua andai mengetahui tohmahan dilemparkan kepada Johnson.
“Sebagai insan yang punya perasaan dan maruah, fitnah dilemparkan terhadap suami saya saya sedih dan tertanya-tanya apa kesalahannya kepada mereka yang membuat tuduhan melulu itu.
“Paling saya takuti pelbagai berita kurang enak seperti ini turut mengaibkan keluarga saya di Indonesia mahu pun di sebelah pihak suami memandangkan kisah di laman maya mudah tersebar.
“Bagaimana pula dengan perasaan anak kami apabila dia besar nanti kalau dia terbaca dakwaan ini? Anak -anak saya di kampung juga pasti akan terkesan emosi Jika dapat tahu.
“Kenapa perlu skeptikal hanya disebabkan saya berkahwin dengan lelaki Nigeria? Tak baik kata suami saya ‘scammer’ walhal ahli keluarganya ramai polis, fikirlah perasaan kami,” tambah selebriti berusia 33 tahun itu.
Begitupun, jauh di sudut hati dia enggan memanjangkan perkara tersebut tetapi berharap pihak yang sesuka hati menuduh tanpa periksa agar muhasabah diri dan tidak menjadikan orang lain sebagai mangsa fitnah.
“Hakikatnya ramai rakan seperjuangan dan peminat bagi kata-kata semangat supaya saya terus bangkit dan jangan hiraukan perkara atau aura negatif sebegitu.
“Terima kasih Malaysia yang berikan ruang buat saya cari rezeki di sini. Ini juga tempat saya berkarya selain dipertemukan dengan ramai insan positif yang membuatkan saya lebih bersemangat,” kongsinya.
Sementara itu, tambah Vicha, dia bersama Johnson mencari rezeki halal dengan mengusahakan perniagaan termasuk menjual Bakso Beranak KL yang turut diedarkan menerusi jualan online. – KOSMO! ONLINE


Wawa terharu dihadiahkan bangunan, sedih anak-anak terabai
Oleh SAIRUL ZAMRI MISRANI

23 Mac 2022, 4:28 pm
PETALING JAYA – Pelakon dan juga usahawan Wawa Zainal terharu selepas menerima hadiah berupa sebuah wisma bernilai RM3.2 juta daripada suaminya, Aeril Zafrel.
Ujar Wawa atau nama lengkapnya Nur Hawa Zainal Abidin, 31, berkata, sejak tahun 2016 lagi dia sudah menyimpan impian untuk memiliki wisma sendiri dan berasa gembira selepas impian tersebut tercapai.
“Sudah lama saya mengimpikan untuk memiliki wisma sendiri. Tidak sangka akhirnya impian ini dimakbulkan.
“Kalau difikirkan semula sebenarnya banyak dugaan dan rintangan yang sudah saya dan suami tempuhi,” katanya.
Ujar ibu kepada empat orang cahaya mata itu lagi, dia dan suami pernah diketawakan dan dihina pada awal perkahwinan mereka pada 2012.
“Malah ada yang cakap kami akan bercerai sbab orang ramai cakap ko akan hidup susah selepas ambil keputusan untuk berkahwin.

“Alhamdulillah, akhirnya kami dapat buktikan kami juga boleh berjaya. Kata-kata itu membuatkan kami kuat hingga sekarang,” katanya.
Menurut Wawa lagi, dia bangga dengan kejayaan dikecapi selain masih tidak percaya sudah memiliki wisma perniagaan sendiri.
Bangunan tiga tingkat yang menelan kos pengubahsuaian RM2 juta itu adalah pusat bagi rangkaian perniagaan mereka Wawa Cosmetic selain menempatkan ruang pejabat dan gudang penyimpanan stok.
“Proses pengubahsuaian menelan kos RM2 juta. Impian ini dimulakan sejak Jun tahun lalu lagi dan mengambil masa agak lama juga untuk siap sepenuhnya.
“Wisma ini berkonsepkan ‘French Industrial’ yang direka oleh oereka Aki Designer. saya yang mahukan konsep ini
Walaupun gembira ketelah telah mempunyai wisma sendiri, Wawa pada masa berasa sedih kerana mengakui terlalu sibuk hingga tidak dapat meluangkan masa bersama anak-anaknya.
Menerusi hantaran dalam InstaStory miliknya, Wawa berkongsi video menunjukkan anak perempuannya, Ayasoffya menangis sambil memeluk bapanya kerana berasa rindu.
“Menangis sebab rindu sangat dengan mama dan ayah yang sibuk memanjang. Maafkan saya sayang. Janji bulan puasa ini kita luangkan masa bersama.
“Hari ini pula, mahu terbang. Maaf ya. Ya Allah, rasa sangat bersalah. Serius sudah seminggu lebih saya memang tiada masa rehat.
“Anak-anak pula sudah mula bersekolah. Kami memang langsung tidak berjumpa,” katanya.
Sekadar info, Wawa dan Ariel Zafrel bernikah pada 2013 dan hasil perkahwinan mereka dikurnikan empat cahaya mata iaitu Ahmad Fakhruddin Attar, 8, Hayla Maghfiratul Adzkiyaa, 6, dan Ayya Soffya, 2 dan Jibril Ibtisam yang kini berusia tiga bulan. – KOSMO! ONLINE


Tiga individu direman bantu siasatan kes jumpa mayat wanita dalam gaung
Oleh NOR SHAFAWATI YUP

23 Mac 2022, 4:14 pm
SEREMBAN – Dua lelaki dan seorang wanita ditahan reman tujuh hari bagi membantu siasatan kes penemuan mayat seorang wanita yang dijumpai dalam gaung di Kilometer 14, Jalan Lama Bukit Putus Seremban Kuala Pilah di sini, Ahad lalu.
Ketua Polis Daerah Seremban, Asisten Komisioner Nanda Maarof berkata, perintah reman terhadap suspek lelaki masing-masing berusia 41 dan 44 tahun serta seorang wanita berusia 18 tahun itu bermula hari ini hingga 29 Mac depan.
“Dua lelaki ditahan di sebuah rumah di Taman Nee Yan, Temiang di sini manakala wanita itu pula di ditahan di Jalan Persiaran Utama S, Seremban 2,” katanya ketika dihubungi di sini hari ini.
Menurut Nanda, mayat tersebut dipercayai rakyat tempatan dan pihak polis masih dalam proses mengesan pengenalan atau identiti tepat mangsa.
Semalam Kosmo! melaporkan, hasil laporan bedah siasat mayat tersebut telah dihantar ke Jabatan Kimia bagi mengesahkan punca kematian mangsa.
Nanda berkata, berdasarkan maklumat awal mangsa telah meninggal dunia antara empat ke lima hari dan identitinya sukar dikenal pasti berikutan keadaan mayat yang sudah mereput.-KOSMO!ONLINE


Polis selesai ambil keterangan 10 individu konvoi kenderaan mewah
Oleh MOHD SHARKAWI LONDING

23 Mac 2022, 3:13 pm
JOHOR BAHRU – Polis selesai mengambil keterangan 10 individu yang terlibat dalam konvoi kenderaan mewah yang menghalang laluan di Kilometer 34, Lebuh Raya Utara-Selatan berhampiran susur keluar Sedenak, Kulai pada 18 Mac lalu.
Ketua Polis Daerah Kulai, Superintendan Tok Beng Yeow berkata, kesemua individu terbabit dipanggil hadir bagi memberi keterangan di Ibu Pejabat Polis Daerah (IPD) Kulai bermula pukul 4 petang semalam.
“Ya, kita sudah selesai mengambil keterangan 10 individu terbabit bagi melengkapkan kertas siasatan yang kita jalankan.
“Mereka kemudiannya diberi jaminan polis sejurus selesai memberi keterangan kepada pegawai penyiasat. Kes masih lagi dalam siasatan,”katanya ringkas ketika dihubungi Kosmo! di sini hari ini.
Semalam, Ketua Polis Johor, Datuk Kamarul Zaman Mamat memaklumkan pihaknya akan memanggil 10 individu yang terlibat dalam konvoi kenderaan mewah termasuk Lamborghini dengan menghalang laluan di lebuh raya berkenaan.
Mengulas lanjut, beliau memberitahu, siasatan awal mendapati kejadian itu berlaku disebabkan wanita yang memandu trak pikap jenis Ford Ranger dipercayai panik sebelum berlaku pelanggaran.

Tambah beliau, wanita berusia 28 tahun itu turut dipukul pemandu kenderaan mewah ketika dihalang di lokasi berkenaan pada pukul 6.10 petang.
Pemandu trak pikap tersebut bagaimanapun direman ketika hadir di Ibu Pejabat Polis Daerah Kulai pada pukul 1 pagi, Isnin lalu.
Baru-baru ini, tular di media sosial satu video berdurasi 1 minit 14 saat yang menunjukkan sebuah Ford Ranger dipandu secara berbahaya sehingga menyebabkan berlaku pelanggaran dengan sebuah Lamborghini berhampiran susur keluar Sedenak.
Pemandu Ford Ranger dipercayai cuba memotong konvoi Lamborghini secara zig zag sebelum berlanggar dengan salah sebuah supercar tersebut ketika cuba memasuki lorong kiri.
Disebabkan pelanggaran itu, konvoi Lamborghini berkenaan tidak berpuas hati lalu menghentikan kenderaan di tengah-tengah lebuh raya dan berlaku perselisihan faham antara mereka.-KOSMO! ONLINE


Tun M dijangka tubuh Gerakan Pejuang Nasional?
Oleh KOSMO!

23 Mac 2022, 4:08 pm
PETALING JAYA – Pengerusi Pejuang, Tun Dr. Mahathir Mohamad dijangka akan wujudkan satu gabungan politik dikenali sebagai Gerakan Pejuang Nasional (GPN) dalam kalangan parti pembangkang.
Memetik laporan sebuah portal Edisi Siasat melaporkan GPN bakal terbentuk menerusi beberapa parti, parti-parti tersebut ialah Pejuang, Warisan, PPBM, Pas dan Gerakan.
Laporan tersebut juga menjelaskan parti-parti tersebut telah menunjukkan minat untuk menyertai GPN yang akan digerakkan oleh Dr. Mahathir.
GPN juga dikatakan akan disertai oleh beberapa tokoh politik seperti Tun Daim Zainudin dan Tan Sri Rafidah Aziz.
Namun dilaporkan beberapa parti dalam Pakatan Harapan (PH) seperti DAP, PKR, Amanah dan MUDA dijangka akan terus kekal dalam gabungan mereka.
“Sekiranya ini berlaku, maka dalam PRU 15 akan menyaksikan pertembungan sekurang-kurangnya tiga penjuru antara Barisan Nasional (BN), PH dan GPN.

“PH, gabungan antara DAP, PKR, PAN dan MUDA akan menumpukan perhatian kepada pengundi bukan Melayu.
“Manakala GPN, gabungan antara Pejuang, Warisan, PPBM, Pas, Gerakan dan Piagam Rakyat pula akan menumpukan perhatian kepada pengundi Melayu,” jelas laporan tersebut.
Kedua-dua gabungan ini iaitu GPN dan PH bagaimanapun akan bergabung untuk membentuk kerajaan sekiranya memenangi Pilihan Raya Umum (PRU) ke-15 nanti. – KOSMO! ONLINE.


Selangor jual minyak peket RM2
Oleh ABDUL RAZAK IDRIS

23 Mac 2022, 3:43 pm
SHAH ALAM – Kerajaan negeri akan menjual minyak peket pada harga RM2 satu unit sebagai langkah intervensi terbaru untuk membantu rakyat Selangor mengurangkan kos hidup.
Pengerusi Jawatankuasa Tetap Infrastruktur dan Kemudahan Awam, Pemodenan Pertanian serta Industri Asas Tani negeri, Ir. Izham Hashim berkata, harga tersebut jauh lebih murah daripada pasaran ketika ini yang dijual RM2.43 seunit.
“Kita akan memulakan dengan sebanyak 50 kotak yang setiap kotak mengandungi 17 peket pada Program Jualan Prihatin Rakyat pada masa terdekat.
“Fokus kita untuk membantu orang ramai dengan pembelian dihadkan kepada beberapa unit bagi setiap orang. Kita tidak mahu golongan peniaga yang membeli dengan kuantiti banyak,” katanya kepada pemberita di sini hari ini.
Terdahulu, beliau menyaksikan majlis menandatangani Memorandum Persefahaman (MoU) antara Perbadanan Kemajuan Pertanian Selangor (PKPS) diwakili Ketua Pegawai Eksekutif (CEO) Dr. Mohamad Khairil Mohamad Razi dan CEO Permodalan Negeri Selangor Berhad (PNSB), Raja Ahmad Shahrir Iskandar Raja Salim di Wisma PKPS.
Mengulas lanjut, Izham menjelaskan program intervensi ini adalah rentetan daripada penjualan keperluan harian lain sebelum ini termasuk ayam, telur ayam, daging dan ikan.

“Siri jualan program intervensi tersebut berjaya meraih hasil jualan sebanyak RM496,852. Rakyat Selangor pula telah menikmati penjimatan sebanyak RM149,619.30 memandangkan harga yang ditawarkan jauh lebih rendah daripada harga pasaran semasa.
“Kita akan memperluaskan Program Jualan Prihatin di beberapa lokasi sekitar negeri ini terutama ketika menjelang Hari Raya Aidilfitri nanti,” ujarnya. -KOSMO!ONLINE


Perang Ukraine ganggu bekalan Indomie di Indonesia
Oleh KOSMO!

23 Mac 2022, 3:24 pm
JAKARTA – Konflik pencerobohan Rusia ke atas Ukraine telah menyebabkan bekalan mi segera popular, Indomie di kedai-kedai di Indonesia berkurangan, lapor stesen penyiaran Al-Jazeera.
Seorang pekerja sebuah pasar mini di Indonesia, Muhammad Nasir berkata, dia dihujani dengan pertanyaan daripada pelanggan mengenai kekurangan bekalan mi segera jenama itu.
“Orang ramai bertanya kepada kami mengapa tiada Indomie. Kami masih mempunyai bekalan daripada jenama lain tetapi Indomie adalah yang paling terkenal dan tidak mempunyai sebarang penghantaran dalam beberapa minggu kebelakangan ini.
“Kedai-kedai di seluruh bandar terjejas dengan kebanyakannya tiada bekalan,’’ kata Muhammad  Nasir.
Syarikat mi segera itu menghasilkan kira-kira 19 bilion pek setiap tahun untuk dijual di lebih 100 buah negara.
Konflik di Ukraine yang merupakan salah satu pengeksport gandum terbesar di Indonesia telah menyebabkan penghasilan mi segera berkenaan terjejas.

Ukraine mengeksport tiga juta tan gandum dan meslin (bijirin campuran gandum dan rai) ke Indonesia pada 2020, menjadikannya pembekal utama bijirin ke negara itu, demikian menurut Biro Statistik Nasional Indonesia.
Pembantu penyelidik di Pusat Kajian Strategik dan Antarabangsa (CSIS), Lestary J Barany berkata, sudah ada bukti bekalan gandum di Indonesia mengalami tekanan.
“Apabila Rusia menyerang Ukraine, aktiviti di pelabuhan Ukraine terhenti. Banyak gudang terletak di timur, dekat dengan kawasan yang diduduki oleh tentera Rusia. Oleh itu, gangguan ke atas bekalan adalah lebih jelas,” kata Barany kepada Al Jazeera.
Syarikat Indomie bagaimanapun dilaporkan tidak memberikan sebarang komen mengenai isu sama ada operasinya terjejas atau sebaliknya. – Agensi


Kerjasama 1MDB, PetroSaudi bukan untuk kepentingan Najib
Oleh NUZULSHAM SHAMSUDDIN

24 Mac 2022, 9:36 pm
KUALA LUMPUR – Saksi pendakwaan ke-13 bersetuju kerjasama pelaburan antara syarikat PetroSaudi International Ltd (PSI) dan 1Malaysia Development Berhad (1MDB) membabitkan nilai AS$2.5 bilion (RM10.56 bilion) bukan untuk kepentingan Datuk Seri Najib Razak selaku perdana menteri ketika itu.
Dalam prosiding hari ini bekas Pengarah Bukan Eksekutif 1MDB Tan Sri Ismee Ismail turut bersetuju dengan cadangan peguam bela Datuk Hariharan Tara Singh bahawa hasil pulangan daripada kerjasama pelaburan berkenaan sebaliknya memberikan keuntungan kepada Kerajaan Malaysia.
Terdahulu mahkamah sebelum ini diberitahu, melalui kerjasama itu, 1MDB menyuntik dana berjumlah AS$1 bilion (RM4.26 bilion) sebagai modal permulaan yang dibayar secara tunai.
Syarikat PSI pula melabur menerusi aset bernilai AS$2 bilion (RM8.45 bilion) dengan PSI dan 1MDB bersetuju memberikan diskaun pada nilai AS$1.5 billion (RM6,34 bilion).
Pada  Oktober 2019,  bekas Ketua Pegawai Eksekutif (CEO) 1MDB, Datuk Shahrol Azral Ibrahim Halmi dalam keterangan beliau, mendedahkan perjanjian usaha sama itu meninggalkan hutang berjumlah AS$700 juta (RM2.95 bilion).
Ia berpunca daripada pindahan dana yang dibuat 1MDB kepada Good Star Ltd, iaitu syarikat yang dikatakan milik ahli perniagaan dalam buruan, Low Taek Jho atau lebih dikenali dengan nama Jho Low.

Sementara itu, Ismee berkata, pengambilalihan syarikat pengeluar tenaga bebas (IPP) Tanjong Energy Holdings Sdn Bhd (TEHSB) dan Mastika Lagenda Sdn Bhd adalah untuk kepentingan dan keuntungan 1MDB serta Kerajaan Malaysia.
Ismee ketika dirujuk kepada Minit Mesyuarat Ahli Lembaga Pengarah (BOD) 1MDB bertarikh 8 Februari 2012, turut bersetuju dengan Muhammad Shafee bahawa pemerolehan TEHSB adalah sejajar dengan dasar syarikat terbabit untuk membuat pelaburan aset tenaga.
Ismee turut bersetuju dengan cadangan peguam Tan Sri Muhammad Shafee Abdullah bahawa keseluruhan proses pengambilalihan itu adalah berdasarkan kepada tadbir urus yang betul.
Shahrol Azral  dalam keterangan sebelum ini, memberitahu mahkamah bahawa Najib meluluskan cadangan 1MDB bagi pengambilalihan TEHSB pada harga bidaan sebanyak RM10.6 bilion pada Februari 2012.
Shahrol Azral  berkata, beliau yakin Najib yang memegang portfolio Menteri Kewangan ketika itu tahu mengenai butiran transaksi berdasarkan nota maklumat yang diberikan ahli perniagaan dalam buruan Low Taek Jho atau Jho Low melalui emel dan BlackBerry Messenger (BBM).
Najib, 68, menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah sama.
Perbicaraan di hadapan Hakim Mahkamah Tinggi Datuk Collin Lawrence Sequerah bersambung  4 April ini. – KOSMO! ONLINE


Gilap bakat ahli akademik jadi ikon – PM
Oleh AMREE AHMAD

24 Mac 2022, 11:42 pm
SEPANG – Golongan pensyarah bukan sahaja mampu mengajar, malah harus menjadi ahli sarjana umum yang dapat berkhidmat kepada setiap anggota dalam masyarakat di negara ini.
Harapan besar itu disuarakan oleh Perdana Menteri, Datuk Seri Ismail, Sabri Yaakob sambil berharap kelompok ini akan menjadi ejen perubahan demi kesejahteraan komuniti seluruhnya.
“Seorang pengajar pendidikan tinggi bukan sekadar mendidik tetapi perlu menjadi seorang ahli sarjana awam yang akan berbakti kepada semua lapisan Keluarga Malaysia,” katanya.
Beliau berkata demikian ketika berucap pada Majlis Anugerah Akademik Negara ke-14 anjuran Jabatan Pendidikan Tinggi, Kementerian Pengajian Tinggi di Hotel Sama Sama di sini hari ini.
Turut hadir ialah menteri berkenaan, Datuk Seri Dr. Noraini Ahmad. Tokoh Akademik Negara kali ini diraih Prof. Emerita Datuk Dr. Asma Ismail dan Prof. Datin Paduka Dr. Khatijah Yusoff.
Juga menerima anugerah yang masing-masing meliputi enam kategori lain ialah sejumlah sembilan pensyarah lagi daripada pelbagai institusi pengajian tinggi (IPT) awam tempatan.

Mengulas lebih lanjut, Ismail Sabri menambah, kerajaan sentiasa mendukung usaha ke arah menggilap bakat ahli akademik negara ini menerusi pelbagai aktiviti jangka masa panjang.
“Inisiatif usaha berterusan pembangunan kesarjanaan holistik ini termasuklah pengajaran dan pembelajaran, penyeliaan pendidikan, penulisan ilmiah dan media massa,” jelas beliau lagi. – KOSMO! ONLINE.


Ingatkan harimau terlepas, rupanya patung mainan
Oleh KOSMO!

24 Mac 2022, 9:30 pm
LONDON – Satu panggilan kecemasan daripada orang awam mengenai seekor harimau yang dipercayai berkeliaran di sebuah kawasan kejiranan bertukar lucu apabila ia sebenarnya hanyalah patung mainan.
Menurut laporan agensi berita United Press International, pihak polis di Oldham, England menerima panggilan kecemasan daripada individu yang memberitahu ternampak seekor harimau sedang berehat di sebuah taman di kawasan kejiranannya.
Polis tiba di lokasi yang dinyatakan tidak lama selepas itu dan mengesahkan harimau itu adalah sebenarnya patung mainan.
Laman Facebook GMP Oldham Central memuat naik foto patung harimau it dan memaklumkan ia sudah ‘ditahan’ polis.
“Tony (harimau)  kini selamat ditempatkan di balai Polis Oldham,” tulis laman Facebook itu dalam nada bergurau. – Agensi


Sembilan individu termasuk Datuk ditahan kes rasuah
Oleh EDDY AQMAL MOHAMED HAMIDI

24 Mac 2022, 11:51 pm
PUTRAJAYA – Seramai sembilan individu termasuk seorang bergelar Datuk masing-masing direman tiga hingga enam hari bermula hari ini bagi membantu siasatan berhubung satu projek bernilai RM85 juta membabitkan sebuah institut berkaitan automotif di negara ini.
Menurut sumber, kesemua suspek terdiri daripada lapan lelaki dan seorang wanita berusia 34 hingga 58 tahun ditahan di Ibu Pejabat Suruhanjaya Pencegahan Rasuah Malaysia (SPRM) di sini petang semalam.
“Kesemua mereka yang ditahan itu merupakan pemilik kepada empat buah syarikat dan masing-masing seorang penasihat perubatan, akauntan, pengarah syarikat, ketua eksekutif dan ketua pegawai operasi.
“Perintah reman antara tiga hingga enam hari bermula hari ini dikeluarkan Majistret Tuan Shah Wira Abdul Halim terhadap kesemua suspek di Mahkamah Majistret Putrajaya, hari ini,” katanya.
Jelas beliau, dua suspek lelaki yang direman selama enam hari itu dipercayai meminta dan menerima suapan lebih RM14.9 juta daripada tiga lagi suspek sebagai balasan bagi membantu syarikat milik mereka mendapat geran menerusi tiga syarikat lain pada 2018 hingga 2020.
Sementara itu, Pengarah Kanan Bahagian Operasi Khas SPRM, Datuk Tan Kang Sai yang dihubungi telah mengesahkan tangkapan dan reman tersebut. Kes disiasat di bawah Seksyen 17(a) Akta SPRM 2009.-KOSMO! ONLINE.


Wanita lemas mandi Air Terjun Gunung Ledang
Oleh NUR ALINA HASSAN

24 Mac 2022, 10:03 pm
TANGKAK – Aktiviti riadah seorang wanita bersama rakan-rakannya bertukar tragedi selepas dia ditemui lemas ketika mandi di Air Terjun Gunung Ledang, Jalan Sagil-Jementah di sini, pagi tadi.
Dalam kejadian kira-kira pukul 10.30 pagi itu, mangsa, Nurul Syafiqa Mokhtar, 21, disahkan meninggal dunia sejurus ditemui pihak bomba sejam kemudian.
Komander Operasi dari Balai Bomba dan Penyelamat (BBP) Tangkak, Pegawai Bomba Kanan I Hairulnizam Ridhuan berkata, hasil maklumat daripada saksi awam mengatakan mangsa dipercayai lemas ketika beriadah di kawasan air terjun berkenaan.
“Anggota bomba telah mendaki ke lokasi yang dilaporkan. Hasil pencarian menggunakan kaedah ‘surface searching’ menemui mangsa pada pukul 11.38 pagi.
“Pemeriksaan pegawai perubatan yang hadir mengesahkan mangsa sudah meninggal dunia dan mayatnya dibawa turun ke kaki gunung untuk diserahkan kepada pihak polis,” katanya ketika dihubungi.
Menurut beliau, seramai tujuh anggota dengan sebuah jentera Fire Rescue Tender (FRT) dan satu Unit Bantuan Perkhidmatan Kecemasan (EMRS) dikejarkan ke tempat kejadian, operasi tamat pada pukul 12.54 tengah hari.- KOSMO! ONLINE


Dua lelaki Pakistan dijumpai lemas
24 Mac 2022, 9:43 pm
KUALA LUMPUR – Dua lelaki warga Pakistan yang dilaporkan hilang ditemui lemas di Sungai Klang berhampiran sebuah sekolah menengah di Jalan Tun Sambanthan, di sini hari ini.
Jurucakap Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur berkata, pihak bomba menerima panggilan kejadian pada pukul 12.09 tengah hari.
“Seramai 18 anggota bersama tiga jentera serta empat kayak dari Balai Bomba dan Penyelamat (BBP) Jalan Hang Tuah dikejarkan ke tempat kejadian.
“Sebaik tiba di lokasi, pihak polis memaklumkan terdapat dua lelaki warga Pakistan lemas di sungai tersebut,” ujarnya dalam kenyataan sebentar tadi.
Menurutnya, pasukan bomba menjalankan operasi mencari dan menyelamat bersama Unit Pasukan Penyelamat di Air (PPDA) JBPM Kuala Lumpur di sekitar kawasan terakhir mangsa dilaporkan hilang.
Jelasnya, mayat pertama dijumpai pada pukul 4.07 petang berhampiran Masjid Jamek Petaling pada jarak enam kilometer (km) dari lokasi mangsa dilaporkan terjatuh.

“Mangsa kedua pula ditemui pukul 4.10 petang di aliran sungai Lorong 4, Kampung Tengah iaitu 12 km jarak dari lokasi dilaporkan hilang dengan bantuan pasukan bomba dari BBP Puchong,” katanya.
Tambahnya, mayat kedua-dua mangsa diserahkan kepada pihak polis untuk tindakan lanjut. – KOSMO! ONLINE.


Pelatih AMD mati lemas dalam paip
Oleh NORLIA RAMLI

24 Mac 2022, 9:53 pm
BALING- Pelatih Akademi Bola Sepak Negara Mokhtar Dahari (AMD) ditemui mati lemas di Sungai Limau dekat sini pada petang tadi.
Mayat mangsa, Muhammad Saiful Ezzuddin Mustafa, 14, dijumpai di dalam paip penyedut pasir sungai kira-kira pukul 5.46 petang.
Mangsa dilaporkan lemas selepas mandi di Sungai Ketil berhampiran Kampung Teluk Sungai Durian di sini bersama beberapa rakannya pada pukul 1 petang semalam.
Ketua Zon 3 Kulim Jabatan Bomba dan Penyelamat (JBPM) Penguasa Kanan Bomba II Rahimi Ali memberitahu, penemuan mangsa dilaporkan penjaga pam di Sungai Limau pada pukul 5.46 petang.
Kata beliau, lokasi mangsa dipercayai lemas dan mayat ditemui adalah sejauh kira-kira 9 kilometer.
“Mayat mangsa diserahkan kepada pihak polis untuk tindakan lanjut,” katanya di sini hari ini.

Muhammad Saiful Ezzudin pulang bercuti di kampung sejak 19 Mac lalu dan dijadualkan kembali melapor diri di akademi tersebut pada Ahad ini. – KOSMO! ONLINE.


Nad minta izin suami watak isteri penggoda
Oleh KOSMO!

24 Mac 2022, 9:00 pm
KUALA LUMPUR – Pelakon Nad Zainal dan Fasha Sandha sudah berbincang dan mendapatkan keizinan daripada suami masing-masing bagi menjayakan watak utama dalam drama Dendam Seorang Isteri.
Selain meminta izin pasangan, Nad dan Fasha juga telah berjumpa dengan isteri pelakon lelaki dalam drama tersebut iaitu Wan Raja dan Aidit Noh untuk meminta izin supaya tidak timbul sebarang masalah kelak.
Ujar Nad, 32, dia perlu meminta keizinan suaminya, Muhammad Faliq kerana memegang watak wanita penggoda bernama Kirana dalam drama tersebut.
“Saya takut dengan babak perlu menggoda Wan Raja. Banyak yang bermain dalam fikiran termasuk stigma masyarakat tetapi saya terpaksa cakap pada suami dan meminta maaf kerana perlu bekerja (berlakon),” katanya ketika ditemui pada majlis Ramadan Astro kelmarin.
Farah Nadia Zainal Abidin itu memberitahu, sepanjang menjalani penggambaran drama tersebut, dia bersama pelakon-pelakon lain banyak berbincang sesama sendiri untuk menjaga nama baik masing-masing.
“Kami banyak berbincang kerana kesemua pelakon sudah berkahwin,” kata Nad.

Sementara itu, Fasha Sandha, 37, memberitahu, walaupun sudah diberi keizinan, mereka perlu tahu batas-batas supaya tidak timbul salah faham.
“Walaupun sudah diberi keizinan, kami masih perlu menjaga nama baik suami dan juga isteri masing-masing,” ujarnya.
Diminta mengulas mengenai kontroversi ‘babak panas’ pelakon Zul Ariffin, Nad dan Fasha enggan mengulas lanjut dan memilih untuk tidak berkongsi apa-apa kerana bimbang tersalah cakap.
“Tiada komen. Saya tidak tahu hendak cakap apa, takut disalahertikan nanti. Lagipun kami dalam industri yang sama,” jelas Fasha.
Bagi Nad pula, dia hanya akan berkongsi babak dalam drama lakonannya mengikut bahan yang diberikan oleh pihak produksi selepas mendapat kelulusan.


Mayat pesakit Covid-19 terapung dalam sungai
Oleh ASLIZA MUSA

24 Mac 2022, 11:02 pm
TELUK INTAN – Mayat seorang pesakit Covid-19 ditemui terapung di dalam sungai berhampiran sebuah restoran di Dataran Udang Galah di sini hari ini.
Ketua Polis Daerah Hilir Perak, Asisten Komisioner Ahmad Adnan Basri berkata, pihaknya menerima panggilan berkaitan penemuan mayat itu daripada orang awam pada pukul 3.36 petang.
Katanya, ketika dijumpai mangsa memakai baju hitam dan seluar pendek berwarna kelabu.
“Pemeriksaan pada tubuh simati tidak menjumpai apa-apa kesan luka luaran disebabkan perbuatan jenayah.
“Bagaimana pun, pada pergelangan tangan kiri simati terdapat gelang plastik berwarna merah jambu tertera nama, nombor kad pengenalan dan tarikh kuarantin bermula Jumaat lalu hingga hari ini,” katanya dalam kenyataannya di sini hari ini.
Menurut beliau, berdasarkan saksi iaitu kakak mangsa memaklumkan adiknya yang berusia 54 tahun itu masih bujang dan tinggal berseorangan di rumahnya di Happy Park, Jalan Woo Saik Hong di sini.

Katanya, wanita itu memberitahu yang adiknya merupakan pesakit Covid-19 di mana kali terakhir dia berhubung dengan mangsa pada kelmarin.
“Siasatan awal mendapati lelaki itu disyaki membunuh diri kerana tertekan akibat dijangkiti Covid-19. Mayat mangsa dibawa Hospital Teluk Intan untuk ujian saringan Covid-19 dan bedah siasat bagi mengetahui punca kematian.
“Kes diklasifikasikan sebagai mati mengejut,” katanya. – KOSMO! ONLINE.


Individu bawa kanak-kanak duduk luar tingkap kereta dicari
Oleh ASLIZA MUSA

24 Mac 2022, 9:58 pm
IPOH – Polis sedang mengesan individu yang terlibat berkaitan video tular menunjukkan tiga kanak-kanak duduk di atas tingkap kereta jenis Mercedes ketika kenderaan itu sedang bergerak di jalan raya.
Ketua Polis Perak, Datuk Mior Faridalathrash Wahid berkata, pihaknya mengesan video berdurasi satu minit dua saat itu di laman Facebook, Inforoadblock yang memaparkan kejadian itu.
Katanya, kes itu dipercayai berlaku di Jalan Tambun di sini namun tarikh dan masa kejadian masih belum diketahui.
“Satu laporan polis berkaitan insiden itu telah diterima di mana siasatan dibuat mengikut Seksyen 336 Kanun Keseksaan iaitu perbuatan yang membahayakan nyawa atau keselamatan orang lain dan Seksyen 31(1)(A) Akta Kanak-kanak 2001 kerana mendedahkan kanak-kanak dengan cara yang mungkin menyebabkan kecederaan fizikal.
“Pihak polis sedang mengesan individu-individu terlibat dalam kes tersebut. Orang ramai yang mempunyai maklumat boleh menghubungi pegawai penyiasat kanan, Asisten Superintenden Yap Siew Cheng di talian 012-9093362 bagi membantu siasatan,” katanya.- KOSMO! ONLINE.


Remaja yang kerap melayari internet lebih cenderung bunuh diri
Oleh KOSMO!

24 Mac 2022, 7:30 pm
SEOUL – Satu kajian baharu mendapati pelajar yang menghabiskan lebih banyak masa dengan melayari internet berisiko mengalami masalah mental dan cenderung ke arah pemikiran untuk membunuh diri, lapor portal berita MailOnline, semalam.
Penyelidik dari Kolej Kejururawatan Palang Merah di Seoul membuat penemuan mengejutkan itu pada zaman di mana peranti seperti komputer riba, tablet dan telefon pintar menjadi asas kehidupan harian di dunia moden.
Pasukan penyelidik bagaimanapun tidak dapat memastikan sama ada penggunaan internet yang kerap merosakkan kesihatan mental remaja atau remaja yang berhadapan dengan isu kesihatan mental lebih cenderung kepada internet.
Kumpulan penyelidik mengumpulkan data daripada hampir 30,000 pelajar sekolah menengah berumur antara 16 dan 18 tahun di Korea Selatan.
“Satu aspek biasa antara remaja dari negara lain dan remaja Korea adalah mereka paling banyak menggunakan mesej segera dan media sosial.
“Remaja biasanya mengakses internet menggunakan telefon bimbit. Kecanggihan telefon pintar dalam tempoh beberapa tahun kebelakangan ini telah menyumbang dengan ketara kepada peningkatan dalam masa penggunaan internet,” tulis penyelidik.

Secara purata, pelajar merekodkan kira-kira tiga jam penggunaan internet setiap hari dengan wanita lebih miskin dan pelajar dengan gred yang lebih teruk mungkin melaporkan lebih banyak masa.
Remaja yang menghabiskan kurang dari tiga jam di internet setiap hari adalah 33 peratus lebih cenderung melaporkan bahawa mereka berada dalam keadaan sihat.
Mereka yang lebih kerap menggunakan internet pula adalah 17 peratus cenderung melaporkan berasa tertekan, manakala 10 peratus lagi lebih berkemungkinan melaporkan perasaan sedih baru-baru ini.
Setakat ini, angka yang paling membimbangkan adalah golongan 25 peratus lebih cenderung terfikir untuk membunuh diri pada satu tempoh dalam kehidupan mereka.
Pakar menyifatkan penggunaan internet yang keterlaluan atau ketagihan ini sebagai ‘penggunaan internet bermasalah’ dan sedang menyerang masyarakat zaman sekarang. – Agensi


Pengantin kahwin di hospital kerana bapa sakit
Oleh KOSMO!

24 Mac 2022, 8:30 pm
JAKARTA – Satu pasangan pengantin di Kabupaten Brebes, Jawa Tengah memilih menjalani proses akad nikah di sebuah hospital bagi menghormati permintaan bapa pengantin perempuan yang sedang sakit, lapor laman Suara.com.
Majlis akad nikah itu berlangsung di Hospital Bhakti Asih dan videonya dimuat naik di laman Instagram rasmi fasiliti kesihatan tersebut.
Menurut Pengurus Perkhidmatan Pelanggan Hospital Bhakti Asih, Muhammad Iqbaluddin, pasangan pengantin, Maya Agustiani dan Ahmad Zahrudin selamat dinikahkan di bilik rawatan tetamu kehormat atau VIP.
“Ayah Maya dirawat di sini kerana penyakit anemia atau kurang darah, jadi dia meminta agar majlis diadakan di hospital agar boleh dihadiri walaupun dalam keadaan kurang sihat.
“Majlis berjalan lancar meskipun persiapan yang dilakukan adalah di saat akhir kerana kami tidak pernah menganjurkan majlis seperti ini di hospital,” jelas Iqbaluddin. – Agensi


RM1 bilion pendapatan syarikat subsidi minyak masak tidak dilaporkan
Oleh HARRITH HISHAM

24 Mac 2022, 8:04 pm
PETALING JAYA – Lembaga Hasil Dalam Negeri Malaysia (LHDN) menganggarkan sebanyak RM1 bilion pendapatan yang diperolehi oleh syarikat-syarikat penerima subsidi tidak dilaporkan melibatkan Tahun Taksiran 2018 sehingga 2020.
LHDN dalam satu kenyataan berkata, daripada amaun tersebut, LHDN menjangkakan sebanyak RM200 juta cukai mampu dikutip semula melalui pelaksanaan Op Saji.
“Dalam Op Saji kali ini, sebanyak 63 syarikat dan kilang-kilang pembungkusan semula (repacker) minyak masak bersubsidi telah disiasat.
“Daripada 63 syarikat tersebut, semakan awal LHDN mendapati sebanyak 44 syarikat kurang melaporkan pendapatan dan baki 19 syarikat lagi tidak mempunyai fail cukai pendapatan,” katanya.
Selain itu, katanya, semakan turut dilakukan terhadap 127 orang pengarah syarikat yang berkaitan dengan Op Saji.
Mengulas laporan beberapa akhbar tempatan berkenaan isu penyelewengan minyak masak bersubsidi, LHDN menjelaskan bahawa pihaknya tidak membuat siatatan ke atas penyelewengan minyak masak bersubsidi dengan kesedaran ia merupakan bidang tugas kementerian berkaitan.

“LHDN percaya tindakan penguatkuasaan sentiasa dilakukan oleh pihak berkaitan dan telah dimaklumkan bahawa syarikat-syarikat yang dibuktikan bersalah sudah dikenakan tindakan.
“LHDN berharap kesilapan dan ralat yang berlaku dalam pelaporan tersebut dapat dibetulkan oleh akhbar berkenaan,” ujarnya.
Dalam pada itu, LHDN akan terus memberi kerjasama kepada kementerian berkenaan dalam usaha kolektif bersama kementerian dan agensi kerajaan membendung sebarang bentuk penyelewengan dengan mengambil kira pendekatan “Whole of Government” seperti yang telah ditegaskan oleh Perdana Menteri. – KOSMO! ONLINE


Hujan lebat hampir di semua negeri malam ini
Oleh NOR AZIAH MAT NOH

24 Mac 2022, 6:49 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat, ribut petir dan angin kencang berlaku di hampir semua negeri malam ini.
MetMalaysia dalam satu kenyataan berkata, antara kawasan terlibat adalah keseluruhan negeri Perlis, Kuala Lumpur, Putrajaya dan beberapa kawasan di Sabah serta Sarawak.
“Hujan lebat turut dijangka berlaku di Kedah melibatkan sekitar Langkawi, Kubang Pasu, Padang Terap, Pendang, Kuala Muda, Sik, Baling, Kulim serta Bandar Baharu manakala di Negeri Sembilan pula melibatkan daerah Jelebu dan Seremban.
“Selain itu, cuaca yang sama bakal melanda negeri Perak di kawasan Kerian, Larut, Matang Dan Selama, Kuala Kangsar, Kinta, Kampar, Batang Padang serta Muallim,” ujarnya dalam satu kenyataan hari ini.
Sementara itu, cuaca buruk dijangka berlaku di Selangor termasuk Hulu Selangor, Gombak, Petaling, Hulu Langat serta Sepang manakala di Johor pula melibatkan daerah Segamat, Kluang, Mersing, Kulai, Kota Tinggi dan Johor Bahru.
Jelasnya, kawasan Pantai Timur yang terlibat adalah Terengganu di daerah Hulu Terengganu manakala di Pahang pula melibatkan kawasan Lipis, Raub, Bentong dan Temerloh.

“Dalam pada itu, di Sabah cuaca buruk bakal melanda di Pantai Barat sekitar Tuaran, Ranau, Kota Belud serta Tawau dan Kudat (Kota Marudu).
“Di Sarawak pula, kawasan terlibat adalah Sibu (Kanowit dan Selangau), Kapit (Song dan Kapit), Bintulu (Tatau), Miri (Marudi) dan Limbang,” ujarnya lagi.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam. – KOSMO! ONLINE.


MAFI, kerajaan negeri akan bincang isu TOL
Oleh LUQMAN RIDHWAN MOHAMED NOR

24 Mac 2022, 7:26 pm
PUTRAJAYA – Kementerian Pertanian dan Industri Makanan (MAFI) bakal berbincang dengan kerajaan-kerajaan negeri bagi menangani masalah berkaitan tempoh Lesen Pendudukan Sementara (TOL) yang dihadapi usahawan-usahawan tani.
Perdana Menteri, Datuk Seri Ismail Sabri Yaakob berkata, persetujuan kerajaan berkaitan perkara tersebut dicapai pada Mesyuarat Majlis Tindakan Ekonomi (EAC) yang berlangsung hari ini.
Pada mesyuarat tersebut, perbincangan dilakukan adalah melibatkan pembentangan-pembentangan oleh MAFI, Universiti Putra Malaysia (UPM) dan Syarikat Aerodyne Group bersama ahli-ahli EAC dan tokoh usahawan tani Malaysia.
“Kerajaan pada prinsipnya bersetuju supaya MAFI berbincang dengan kerajaan-kerajaan negeri bagi menangani masalah tempoh Lesen Pendudukan Sementara (TOL) yang dihadapi oleh usahawan-usahawan tani untuk pertanian.
“Ia (perbincangan dengan kerajaan negeri) agar dapat memanjangkan tempoh sewaan atau pajakan bagi mewajarkan pelaksanaan projek-projek pertanian berdaya maju,” katanya dalam satu kenyataan hari ini.
Menurut Ismail Sabri, terdapat tiga kertas yang telah dibentangkan iaitu Cadangan Modenisasi dan Pertanian Pintar Melalui Pemerkasaan Taman Kekal Pengeluaran Makanan, Pembangunan Bakat Usahawan Tani Negara 2022-2027 dan Transformasi Pertanian Malaysia.

Katanya, mesyuarat bersetuju agar semua kertas tersebut dinilai secara bersekali sebagai satu inisiatif komprehensif mengukuhkan sektor pertanian negara.
Katanya, mesyuarat juga menetapkan bahawa Sekretariat EAC; Unit Perancang Ekonomi, Jabatan Perdana Menteri; Kementerian Kewangan (MOF) dan MAFI mengambil tindakan selanjutnya bagi melaksanakan cadangan kerjasama awam swasta yang dibentangkan oleh Aerodyne Group melalui kertas pembentangan Transformasi Pertanian Malaysia dan keperluan tanah berkeluasan 40 hektar bagi Projek Perintis.
“Melangkah kehadapan, kita berharap agar sektor tani dan industri pengeluaran makanan negara dapat bergerak maju dan memacu usaha pemulihan ekonomi demi kesejahteraan negara dan Keluarga Malaysia,” katanya. – KOSMO! ONLINE.


Tiga premis judi online dipotong bekalan elektrik
Oleh ISKANDAR SHAH MOHAMED

24 Mac 2022, 8:10 pm
SABAK BERNAM – Tiga premis yang menjalankan kegiatan judi atas talian di sekitar daerah ini dikenakan tindakan pemotongan bekalan elektrik oleh pihak berkuasa hari ini.
Operasi pemotongan fasa pertama itu dijalankan Ibu Pejabat Polis Daerah (IPD) Sabak Bernam dan Tenaga Nasional Berhad (TNB) Cawangan Sungai Besar, bermula kira-kira pukul 10 pagi.
Ketua Polis Daerah Sabak Bernam, Superintendan Agus Salim Mohd. Alias berkata, premis yang dikenakan tindakan itu masing-masing dua di sekitar Sungai Haji Dorani dan satu di Bagan Sekinchan.
Kata beliau, pihaknya menjalankan operasi pemotongan bekalan elektrik itu mengikut Seksyen 21A (1) Akta Rumah Judi Terbuka 1953.
“Tindakan tegas itu dilakukan susulan serbuan dan tangkapan berkaitan aktiviti perjudian online pada tahun lalu.
“Sepanjang tempoh berkenaan, kita menyerbu sebanyak 17 premis menerusi
Op Dadu dan Op Judi Online serta menahan 17 individu berusia 30 hingga 55 tahun,” katanya ketika dihubungi hari ini.

Beliau menambah, kesemua tangkapan itu sudah didakwa di mahkamah mengikut Akta Rumah Judi Terbuka 1953. – KOSMO!ONLINE.


Rita Nadira tak takut dilabel jahat, jalang
Oleh SAIRUL ZAMRI MISRANI

24 Mac 2022, 7:18 pm
KUALA LUMPUR – Pelakon dan model cantik Rita Nadira mengakui langsung tidak takut jika dilabel netizen sebagai seorang wanita jahat dan jalang.
Rita memberitahu, setakat ini dia sangat selesa dan langsung tidak berkecil hati seandainya lebih dikenali dengan gelaran sedemikian asalkan dapat menjiwai watak lakonan yang diberi dengan baik.
“Sejujurnya saya sendiri sebenarnya sangat seronok membawa watak antagonis daripada watak baik dan lemah lembut.
“Bukan kata tiada tawaran dapat bawa baik-baik macam wanita kampung ke sopan ke, tapi buat sementara ini saya lebih memilih dan selesa membawa watak sedemikian. Itu memang jiwa saya.
“Mungkin daripada situ jugalah, watak jahat yang saya bawakan itu menjadi sekali gus membuatkan mereka mengenali dan membenci insan bernama Rita Nadira walaupun tidak mengenali saya secara peribadi,” katanya.
Rita ditemui ketika majlis pelancaran kempen Ramadan 2022 Astro dan sesi memperkenalkan duta kempen tersebut di ibu kota semalam.

Ditanya mengenai popularitinya yang kian meningkat naik walaupun baru setahun jagung berlakon, Rita yang popular menerusi drama Tak Sempurna Mencintaimu itu berkata, dia sendiri langsung tidak menyangka perkara tersebut dan menerima sebagai rezeki.
“Saya sendiri pun tak sangka orang lebih kenal dan terima lakonan saya dengan pelbagai watak antagonis yang saya bawakan selama ini.
“Walaupun dikenali dan sering menjadi bahan kecaman serta maki hamun gara-gara watak yang dibawakan, saya okey sahaja walaupun pada awalnya ada sedikit rasa takut serta janggal.
“Tapi pada saya ini semua rezeki. Apa yang penting, walaupun ‘dibenci’, saya lagi semangat untuk membawakan apa sahaja watak yang dipertanggungjawabkan dengan sehabis baik hingga meninggalkan impak kepada penonton seperti sekarang,” katanya.
Rita, 28, sebelum ini bergiat aktif dalam bidang peragaan sebagai model memulakan debut sebagai pelakon pada 2020 menerusi drama perdana, Jujurlah Nikahi Aku. – KOSMO! ONLINE


Dicekup miliki senapang tiruan dalam hotel
Oleh MOHD YUNUS YAKKUB

24 Mac 2022, 8:17 pm
KLANG – Lima termasuk dua wanita dicekup selepas memiliki selaras senapang tiruan di dalam sebuah bilik hotel di sini, baru-baru ini.
Kesemua suspek berusia 19 hingga 26 tahun itu ditahan bermula pukul 1.30 pagi, Isnin lalu.
Ketua Polis Daerah Klang Selatan, Asisten Komisioner Cha Hoong Fong berkata, pihaknya terdahulu menerima laporan daripada seorang pengawal keselamatan hotel berkenaan berhubung pergerakan seorang lelaki berjalan sambil memegang selaras senapang masuk ke lobi hotel sebelum menuju ke lif hotel.
Katanya, bertindak maklumat sepasukan polis kemudiannya telah ke hotel berkenaan dan menahan dua individu termasuk seorang wanita di aras kawasan meletak kenderaan hotel tersebut.
“Hasil pemeriksaan, menemui kad akses bilik hotel tersebut sebelum menahan seorang lagi lelaki di lobi hotel.
“Polis yang kemudiannya terus ke bilik hotel itu berjaya menahan dua lagi suspek termasuk wanita selain menemui selaras senapang berwarna hitam di atas meja bersama sepeket plastik lut sinar disyaki dadah jenis syabu seberat 3.4gram,” katanya ketika dihubungi hari ini.

Kata beliau, berdasarkan siasatan mendapati salah seorang suspek mengaku memiliki senjata tiruan yang diambilnya daripada rakannya dikenali Paan atas cagaran jualan sepeket dadah.
Tambah Hoong Fong, siasatan awal mendapati kumpulan suspek itu tidak terlibat dalam aktiviti jenayah samun atau rompak.
“Bagaimanapun, semakan mendapati tiga suspek lelaki mempunyai rekod lampau berkaitan jenayah dan dadah.
“Selain itu, salah seorang wanita ditahan merupakan kekasih kepada suspek lelaki,” ujarnya.
Beliau menegaskan, polis masih menyiasat tujuan objek menyerupai senapang sama ada bagi tujuan jenayah atau sebaliknya.
“Mereka kini direman dan kes disiasat mengikut Seksyen Sek 36(1) Akta Senjata 1960,” katanya. -KOSMO! ONLINE.


Mat rempit bertindak agresif larikan diri ditahan polis
Oleh MOHD RASDAN AHMAD

24 Mac 2022, 7:22 pm
Oleh AZIZAH SHAFIEI
KUANTAN – Seorang ‘mat rempit’ yang bertindak agresif cuba melarikan diri sehingga melanggar anggota trafik dalam satu operasi polis di Batu 3, Jalan Kuantan-Gambang, Ahad lalu ditahan pihak polis.
Tular sebuah video berdurasi 33 saat yang memaparkan seorang penunggang motosikal dipukul beberapa individu tidak dikenali di lokasi kejadian.
Ketua Polis Daerah Kuantan, Asisten Komisioner Wan Mohd Zahari Wan Busu berkata, kejadian berlaku pada 20 Mac lalu semasa anggota daripada Ibu Pejabat polis Daerah (IPD) Kuantan menjalankan operasi motosikal di kawasan Batu Tiga, Jalan Kuantan-Gambang yang merupakan lokasi tumpuan golongan ‘mat rempit’ menunggang secara bahaya dan berlumba.
“Semasa serbuan itu salah seorang penunggang motosikal telah bertindak agresif melarikan diri sehingga melanggar salah seorang anggota trafik yang sedang menjalankan operasi tersebut.
“Bagaimanapun tindakan tersebut tidak berjaya apabila beberapa individu tidak dikenali yang merupakan orang awam di lokasi kejadian bertindak memukulnya bagi membantu pihak polis untuk menahan lelaki tersebut,” katanya dalam kenyataan di sini hari ini.

Menurut Wan Mohd. Zahari anggota polis tidak terlibat memukul lelaki berkenaan yang kemudiannya berjaya ditahan oleh pihak polis.
Jelasnya dalam kejadian tersebut anggota polis yang dilanggar penunggang motosikal terbabit tidak mengalami sebarang kecederaan.
Katanya penunggang motosikal terbabit dikenakan saman atas pelbagai kesalahan termasuk tiada cermin sisi, ubah suai struktur kenderaan dan tiada nombor pendaftaran.
Sementara itu, Wan Zahari menegaskan bahawa komen yang menyatakan penunggang motosikal berkenaan dipukul pihak polis adalah tidak benar sama sekali.
Justeru beliau memberi amaran kepada penyebar berita palsu yang boleh diambil tindakan di bawah Seksyen 505 Kanun Keseksaan yang memperuntukan hukuman penjara sehingga dua tahun atau denda atau kedua-duanya sekali.
“Pendakwaan turut boleh dibuat di bawah Seksyen 233 Akta Komunikasi dan Multimedia 1998 yang memperuntukan hukuman denda maksimum RM100,000 atau penjara setahun atau kedua-duanya sekali,”ujarnya. -KOSMO! ONLINE.


Johor sambut baik buka sempadan 1 April ini
Oleh MOHAMAD FAIZAL HASHIM

24 Mac 2022, 6:39 pm
JOHOR BAHRU – Kerajaan negeri menyambut baik pembukaan semula sempadan antarabangsa membabitkan Johor-Singapura bermula 1 April ini.
Menteri Besar, Datuk Onn Hafiz Ghazi mengucapkan jutaan terima kasih kepada Perdana Menteri, Datuk Seri Ismail Sabri Yaakob dan rakan sejawatnya di Singapura, Lee Hsien Loong yang telah mengumumkan berita baik ini buat bangsa Johor dan rakyat Malaysia secara keseluruhan.
Beliau berkata, pembukaan sempadan itu akan menyumbang kepada usaha-usaha pemulihan negeri Johor yang memberi impak positif ke atas ekonomi dan kesejahteraan kehidupan rakyat.
“Syukur Alhamdulillah, berkat kesabaran bangsa Johor dan rakyat Malaysia selama lebih 20 bulan, akhirnya sempadan Johor-Singapura akan kembali dibuka pada 1 April ini.
“Sejajar dengan peralihan kehidupan fasa mendepani pandemik Covid-19, kerajaan Malaysia dan Singapura bersetuju bahawa sudah tiba masanya untuk membuka sepenuhnya sempadan darat kedua-dua negara bagi pengembara yang telah lengkap vaksinasi.
“Ini pastinya akan menyumbang kepada usaha-usaha pemulihan negeri Johor yang memberi impak positif ke atas ekonomi dan kesejahteraan kehidupan rakyat,” katanya dalam kenyataan hari ini.

Terdahulu, Onn Hafiz telah berjumpa dan berbincang dengan Ismail Sabri tentang pembukaan semula sempadan Johor-Singapura.
Dalam pada itu, Hsien Loong dalam satu kenyataan di laman Facebook miliknya pula memberitahu, republik berkenaan sedang merangka perincian berhubung pembukaan sempadan kedua-dua negara terlibat.
“Memandangkan kedua-dua negara telah mencapai kemajuan dalam menguruskan wabak Covid-19, kami bersetuju untuk terus membuka semula sempadan darat dan udara kami.
“Langkah utama ke arah hidup dengan Covid-19 ini akan membantu kedua-dua negara bangkit lebih kuat daripada krisis.
“Kami sedang mengusahakan perinciannya dan ianya akan diumumkan dalam masa terdekat,” jelasnya pula.
Sebelum ini, Ismail Sabri memberitahu Malaysia akan membuka semula sempadan antarabangsanya bermula 1 April ini.- KOSMO! ONLINE


Dron, alat pengimejan terma dikerah ke lokasi nahas pesawat MU5735
Oleh KOSMO!

24 Mac 2022, 5:44 pm
BEIJING – Pasukan mencari dan menyelamat menggunakan dron serta peralatan pengimejan terma di sekitar kawasan pergunungan yang menjadi lokasi nahas pesawat China Eastern Airlines terhempas.
Empat hari selepas penerbangan MU5735 itu menjunam dan terhempas di kawasan pergunungan dekat bandar Wuzhou, para pegawai masih belum mengumumkan sekiranya kesemua 123 penumpang dan sembilan kru terkorban.
Kelajuan pesawat ketika menjunam menyebabkan ia terhempas dengan kuat ke tanah berlumpur. Serpihan badan pesawat dan barangan milik penumpang dilaporkan ditemui berselerak di tapak nahas, sekali gus memudarkan harapan untuk menemui mangsa terselamat.
Pegawai pada lewat semalam berkata, cebisan mayat manusia telah ditemui, namun pasukan mencari tidak menolak kemungkinan untuk menemui mangsa terselamat terperangkap di cerun berhutan dan berlumpur itu.
“Misi ini memberi fokus utama kepada mencari mangsa dan menyelamatkan nyawa.
“Kami menggunakan pengimejan haba dan pengesan hayat untuk mencari permukaan. Kami juga menggunakan cara manual dan dron udara,” kata pegawai dari Pasukan Bomba dan Penyelamat Guangxi,  Huang Shangwu, sambil memetik arahan dari ‘ibu pejabat’.

Dalam masa sama, pasukan penyiasat turut meneruskan usaha mencari sebuah lagi kotak hitam selepas sebuah perakam suara rosak yang ditemui semalam telah dihantar ke Beijing untuk dianalisis. – AFP


Saintis cipta pil perancang kehamilan untuk lelaki bebas hormon
Oleh KOSMO!

24 Mac 2022, 6:27 pm
SAINT PAUL, Minnesota – Sejenis pil perancang kehamilan yang akan ditawarkan kepada kaum lelaki dijangka memberi harapan baharu dalam pemilihan kaedah kontraseptif, lapor akhbar The Sun, semalam.
Ubat yang tidak melibatkan penggunaan sebarang hormon itu dikatakan berkesan hingga 99 peratus dalam menghalang kehamilan daripada berlaku dalam uji kaji tikus makmal.
Ia menyasarkan gen yang menghasilkan asid retinoik iaitu satu bentuk vitamin A yang memacu perkembangan sperma.
Percubaan klinikal ke atas manusia mungkin bermula pada akhir tahun ini.
Kebanyakan ujian klinikal pil kontraseptif menyasarkan testosteron hormon seks lelaki yang boleh menyebabkan obesiti dan kemurungan.
Penulis utama kajian, Abdullah Al Noman dari Universiti Minnesota berkata, pihaknya membangunkan kontraseptif bukan hormon untuk mengelakkan kesan sampingan tersebut.

Pada masa ini, hanya terdapat dua bentuk kontraseptif untuk lelaki iaitu penggunaan kondom dan vasektomi (pemotongan salur pembawa sperma).
Kondom hanya boleh digunakan sekali dan tidak dijamin untuk mengelakkan kehamilan.
Vasektomi pula adalah satu kaedah pemandulan berbentuk pembedahan yang mahal dan tidak semestinya berjaya. – Agensi


Hanya dua pintu sempadan Malaysia-Thailand dibuka
Oleh KOSMO!

24 Mac 2022, 5:32 pm
PETALING JAYA – Hanya dua pintu sempadan darat antara Malaysia dan Thailand akan dibuka mulai 1 April ini iaitu di Bukit Kayu Hitam-Sadao serta Wang Kelian-Wang Prachan.
Menteri Kesihatan, Khairy Jamaluddin Abu Bakar berkata, ketika ini, kerajaan Thailand hanya bersedia untuk menerima pengembara pelancongan sahaja.
“Bagi pengembara harian dan kerap, perbincangan masih dijalankan antara Malaysia dan Thailand.
“Buat masa ini, protokol am pengembara umum terpakai ke atas pengembara dari Thailand,” katanya pada sidang akhbar di Parlimen hari ini. -KOSMO! ONLINE.


Korea Utara lancar peluru berpandu balistik antara benua
Oleh Kosmo

24 Mac 2022, 5:11 pm
SEOUL – Korea Utara melancarkan peluru berpandu balistik antara benua (ICBM) hari ini, kata Presiden Korea Selatan, Moon Jae-in, kali pertama sejak Pyongyang melancarkan senjata kuat itu sejak 2017.
Pelancaran ICBM itu merupakan satu daripada hampir 12 ujian peluru berpandu yang dilakukan Korea Utara setakat ini bagi tahun ini.
“Ia merupakan pelanggaran penggantungan pelancaran ICBM yang dijanjikan oleh Kim Jong-un kepada masyarakat antarabangsa.
“Ia juga memberi ancaman serius kepada Semenanjung Korea, rantau dan masyarakat dunia,” kata Jae-in sambil menambah tindakan itu sebagai mencabuli resolusi Majlis Keselamatan Pertubuhan Bangsa-Bangsa Bersatu.
Pyongyang sebelum ini menghentikan seketika ujian peluru berpandu jarak jauh ketika Jong-un memulakan rundingan berprofil tinggi dengan bekas Presiden Amerika Syarikat (AS), Donald Trump. Rundingan itu gagal pada 2019 dan langkah diplomasi telah ditamatkan sejak itu.
AS dan Korea Selatan baru-baru ini memberi amaran bahawa Pyongyang seperti sedang bersiap sedia untuk menguji ICBM pada skala penuh. – AFP


Pembukaan sempadan Malaysia-Singapura tanpa kuarantin
Oleh EDDY AQMAL MOHAMED HAMIDI

24 Mac 2022, 5:04 pm
PUTRAJAYA – Pengembara Malaysia dan Singapura yang telah lengkap menerima suntikan vaksinasi akan dibenarkan untuk merentasi sempadan darat kedua-dua negara tanpa perlu menjalani kuarantin bermula 1 April ini.
Mereka juga tidak perlu lagi melaksanakan ujian Covid-19 termasuk ujian sewaktu pra-pelepasan dan semasa ketibaan yang terpakai ke atas semua kategori pengembara dan jenis pengangkutan darat.
Perdana Menteri Datuk Seri Ismail Sabri Yaakob berkata, pembukaan sempadan kepada pengembara antarabangsa itu akan melakar satu lagi kejayaan penting dalam memudahcara perjalanan rentas sempadan dengan jiran terdekat, Singapura.
“Pengumuman hari ini mencerminkan hubungan baik, kerjasama pelbagai aspek dan hubungan kukuh antara rakyat kedua-dua buah negara.
“Ia pastinya akan menyumbang kepada usaha-usaha pemulihan dengan impak positif ke atas ekonomi dan kesejahteraan rakyat kedua-dua negara,” katanya menerusi satu kenyataan bersama Perdana Menteri Singapura, Lee Hsien Loong hari ini.
Dalam pada itu, Hsien Loong berkata, Singapura dan Malaysia menikmati hubungan yang mendalam dan mesra dalam pelbagai aspek, serta hubungan antara rakyat yang kukuh.

“Pengumuman hari ini merupakan peristiwa penting dalam peralihan kita ke arah kehidupan dengan Covid-19 yang mencerminkan kerjasama kukuh dinikmati kedua-dua pihak sepanjang pandemik ini dan akan membantu kedua-dua negara muncul lebih kuat daripada krisis ini,”ujar beliau.
Terdahulu, kedua-dua Perdana Menteri telah bercakap menerusi panggilan telefon pada 24 Mac lalu dan mengakui bahawa Malaysia dan Singapura telah menunjukkan perkembangan yang memberangsangkan khususnya dalam pelaksanaan program vaksinasi dan pengurusan pandemik Covid-19 bagi penduduk negara masing-masing.
Kedua rakan sejawat itu turut mengambil maklum atas kemajuan yang telah dicapai dalam meneruskan perjalanan rentas sempadan melalui Laluan Perjalanan Lengkap Vaksin (Udara) dan (Darat).
Sehubungan itu, kedua-dua pemimpin berkenaan telah bersetuju bahawa sudah tiba masanya untuk membuka sempadan darat kedua-dua negara bagi pengembara yang telah lengkap menerima suntikan vaksinasi. – KOSMO! ONLINE


Pengecualian ujian Covid-19 bagi kanak-kanak bawah 6 tahun
Oleh ALWANI ZAFIRAH

24 Mac 2022, 5:47 pm
PETALING JAYA – Kanak-kanak berusia bawah enam tahun (mengikut tahun kelahiran) tidak perlu menjalani ujian Covid-19 prapelepasan dan ujian semasa ketibaan.
Kementerian Kesihatan (KKM) menetapkan bagi pengembara yang belum menerima suntikan vaksinasi yang lengkap diarahkan untuk menjalani Perintah Pengawasan dan Pemerhatian (HSO) selama lima hari.
Menteri Kesihatan, Khairy Jamaluddin Abu Bakar memaklumkan hanya pengembara berusia enam tahun dan ke atas sahaja perlu menjalani ujian RTK-Antigen professional dua hari sebelum berlepas dan dalam tempoh 24 jam selepas ketibaan di Malaysia.
“Pengembara boleh melakukan ujian Covid-19 sama ada di fasiliti kesihatan swasta di pintu masuk antarabangsa (PMA) atau di luar PMA dalam tempoh 24 jam,” katanya ketika sidang akhbar hari ini. – KOSMO! ONLINE.


Pengembara wajib muat turun, aktif MySejahtera
Oleh ALWANI ZAFIRAH

24 Mac 2022, 5:23 pm
PETALING JAYA – Kementerian Kesihatan Malaysia (KKM) telah mewajibkan setiap pengembara untuk memuat turun serta mengaktifkan aplikasi MySejahtera.
Menteri Kesihatan, Khairy Jamaluddin Abu Bakar berkata, ia termasuk dalam protokol yang telah disediakan oleh KKM bagi menjadikan Malaysia destinasi selamat serta mengelakkan kesesakan di pintu masuk antarabangsa.
“Sebelum berlepas, pengembara perlu memuat turun, mendaftar dan mengaktifkan aplikasi MySejahtera serta melengkapkan deklarasi perjalanan termasuk maklumat vaksinasi yang boleh diakses melalui ikonTraveller dalam MySejahtera.
“Pengembara juga perlu melaporkan dan memuat naik keputusan Ujian RT-PCR yang telah dilakukan dua hari sebelum berlepas,” katanya ketika sidang akhbar di Parlimen hari ini. -KOSMO! ONLINE.